text:
SOAW A KUMPLI DEBIDAMENTE PA KU RISIBIDONAN DI ONDERSTANT MANERA A SER INFORMA
SOAW A KUMPLI DEBIDAMENTE PA KU RISIBIDONAN DI ONDERSTANT MANERA A SER INFORMA
Geplaatst op 03 January 2021 dor di Ministerio Desaroyo Sosial, Labor i Bienestar
Willemstad – Durante fin di aña tabatin hopi hende rabiá pasombra nan a bai kumpra kos ku nan karchi sosial i no tabatin sèn riba esaki. Ministerio di SOAW ta lamentá esaki pasobra risibidónan di ònderstant a risibí rekargo riba nan karchi sosial riba e dianan 4 i 18 di desèmber 2020.
Apesar di esaki i pa kumpli ku e kantidat di petishon di risibidónan di ònderstant, Ministerio a logra i a komuniká esaki via medionan di prensa ku risibidónan di ònderstant lo risibí nan ònderstant dia 31 di desèmber i esaki a tuma lugá manera a komuniká. Esaki ta pa por a hasi posibel pa e risibidónan di ònderstant por kumpra algun kos netamente den e dianan di fin di aña a hasi lo máksimo pa logra ku nan por a risibí nan ònderstant dia 31 di desèmber.
Klaro ku nos ta lamentá ku vários hende no a skucha òf lesa bon i a bai kumpra kos keriendo ku tin sèn riba e karchi sosial.
Segun skema, risibidónan di ònderstant lo a risibí nan ònderstant riba 4 di yanüari 2021 i nan karchi sosial lo a ser rekargá dia 8 di yanüari 2021.
Pues no ta bèrdat ku a engañá risibidónan di ònderstant, al kontrali, a hasi lo máksimo pa nan por a risibí nan ònderstant promé ku fin di aña.
Entrante yanüari lo saka e skema ku e fechanan ku risibidónan di ònderstant ta risibí nan ònderstant i tambe lo informá e dianan ku e karchinan sosial pa kumpra komestibel lo ser rekargá. Esakinan lo keda kompartí ku risibidónan di ònderstant regularmente.


c: text/html

text:
Willemstad – Manera informá anteriormente, den bista di diferente alegashonnan relatá na kalidat di gasolin, Curoil a laga hasi tèstnan adishonal na laboratorionan internashonal di e gasolin ku tin aktualmente riba merkado. E resultadonan risibí, ta verifiká ku e produkto ta kuadra ku e spesifikashonnan stipulá pa gobièrnu di Kòrsou. Mirando e inkietut ku ta reina den nos komunidat tokante e kalidat di gasolin, resientemente Curoil a indiká na gobièrnu di Kòrsou ku e kompania ta pará habrí pa laga un partido independiente hasi evaluashonnan adishonal di e produktonan ku Curoil ta distribuí, pa di e forma aki kita e inkietut ku ta reina den nos komunidat.
Manera ya ta konosí, Curoil tin dos aña ta importá produkto i den e proseso aki ta mantené su mes na e normanan di kalidat stipulá pa gobièrnu di Kòrsou. Pa loke ta trata gasolin, 14 tèst ta keda regulá pa medio di un mínimo/máksimo di balor permití pa keda tèst. Curoil na su turno, ku mira riba desaroyonan riba merkado, a añadí 4 tèst adishonal. Pues, en total 18 tèst ta keda hasí ku kada batch di gasolin ku keda importá.
Den e proseso, for di kompra te ku entrega di produkto na pòmpnan di gasolin, tin 3 diferente momento klave ku e gasolin ta keda di tèst pa laboratorionan independiente, ku ta kontrolá si e kalidat di e produkto ta kuadra ku e spesifikashonnan vigente:
1. Na momento ku karga e produkto na barku, e proveedor mester entregá un rapòrt di laboratorio indikando ku e komponentenan di e produkto ta kuadra ku e spesifikashonnan rekerí.
2. Na momento di deskargá e produkto na Kòrsou, ta kue un muestra i un laboratorio independiente ta verifiká si e komponentenan di e produkto ta den e márgen stipulá. E kontròlnan ta tuma lugá di forma imparsial dor di diferente kompanianan di inspekshon lokal (p.e. Inspecciones, Intertek i Saybolt) i e tèstnan ta keda hasí pa e laboratorio di CRU/RDK i/òf un laboratorio internashonal skohé pa e kompania di inspekshon.
3. Promé ku e produkto yega pòmp, ta bolbe kue un muestra di e produkto den tanki i e kompania di inspekshon ta verifiká e kalidat pa medio di tèstnan na laboratorio.
Pues tur produkto ku ta subi riba nos merkadonan lokal ta pasa den un proseso imparsial i strigente pa garantisá kalidat. Pa loke ta trata e gasolin ku tin aktual, a ripití e tèstnan pa ku entre otro corrosion, gum formation i oxidation stability pa asina verifiká e kalidat. Adishonalmente, Curoil a aserká 2 diferente laboratorio na Merka ku tambe a hasi tèstnan di kalidat. Tur resultado risibí ta konfirmá ku e produkto ta kuadra ku spesifikashonnan vigente.
Ku esaki, Curoil a hasi tur loke ta na su alkanse pa garantisá ku e produkto ku ta keda importá ta kuadra ku normanan stipulá pa gobièrnu. Apesar di esaki, nos ta konsiente ku ta reina un inkietut den nos komunidat pa ku e kalidat di e produkto. Pa e motibu aki, Curoil a indiká na minister ku e kompania ta pará habrí pa laga un partido independiente hasi un evaluashon adishonal di e produktonan ku e ta importá, sperando ku esaki ta kita e inkietut ku ta reina den nos komunidat.
Curoil tin un kompromiso pa sirbi nos komunidatnan di Kòrsou i Boneiru dor di garantisá suministro di produkto petrolero, i den esaki, ta kumpli na tur momento ku regla- i normanan vigente.

robotstxt: allowed

filter: keep


text:
Orashon djaweps 22 di desèmber 2016
Orashon djaweps 22 di desèmber 2016
Maria a bisa: ‘Di henter mi kurason mi ta alsa Señor, mi ta kontentu di mi alma ku Dios, mi Salbador. Pasobra El a mira ami, su sirbidó humilde, ku bon wowo. For di awor tur generashon lo yama mi felis, pa motibu di e kosnan grandi ku Dios poderoso a hasi pa mi. Su nòmber ta santu! E ta mustra esnan ku ta respet’É su mizerikòrdia, generashon tras di generashon. El a hisa su man poderoso i a plama esnan orguyoso di kurason. El a basha gobernante for di nan trono i El a alsa e humildenan. El a duna esnan ku tin hamber kos bon na abundansia i kore ku esnan riku, laga nan bai man bashí. El a sali na yudansa di Israel, su sirbidó, i no a lubidá di trat’é ku mizerikòrdia. T’asina El a primintí nos antepasadonan, Abraham i tur su futuro desendientenan.’ Maria a keda mas o ménos tres luna serka Elisabèt i despues el a bai kas bèk.
Lukas 1:46-56


text:
Online open dagen in Nederland
Den Haag – Aspirant studenten uit Aruba opgelet! Vanwege de recente ontwikkelingen rondom het coronavirus hebben de meeste hoger onderwijsinstellingen in Nederland een online open dag aangekondigd.
Deadlines pa Arubalening posponi
Pa motibo di e situacion di crisis ocasiona pa e coronavirus “COVID-19”, e diferente deadlines di aplicacion pa un Arubalening ta keda posponi te cu un proximo aviso.
Naturalisatietoets 2020
Departamento di Enseñansa Aruba (DEA) ta informa cu pa motibo di mudamento di tur su departamentonan y e situacion di crisis (COVID-19) cu a presenta lo tin un (1) solo ronda di Prueba di Naturalisacion na aña 2020.
IPA ta desaroya Digital First Aid Kit
Instituto Pedagogico Arubano (IPA) su Centro pa Desaroyo Profesional Continuo (CDPC) a desaroya un “Digital First Aid Kit” pa yuda e maestro den e transicion pa siñamento digital.
Besluit 2 sluiting scholen i.v.m. COVID-19
Een brief van de Minister van Onderwijs, Wetenschap en Duurzame Otwikkeling (Lampe).
Cambio den servicio di IPA
Siguiendo e pandemia di COVID-19, Instituto Pedagogico Arubano (IPA) ta alinia cu e medidanan di seguridad nacional di Aruba tocante distanciamento social.
Buki di Festival di Buki pa Mucha awo disponibel online
Biblioteca Nacional Aruba hunto cu Levendig Uitgever ta pone diferente buki pa mucha disponibel riba su plataforma digital. Ta trata e publicacionnan cu Biblioteca Nacional Aruba a produci pa stimula lesamento den cuadro di su proyecto anual, Festival di Buki pa Mucha.
Advies aanpak toetsen, examens en tentamens i.v.m. crisissituatie COVID-19
Een brief van de Minister van Onderwijs, Wetenschap en Duurzame Otwikkeling (Lampe).
Amazon cu storia gratis pa mucha di tur edad
Amazon ta duna acceso gratis na buki y storia pa mucha y studiante di tur edad: “Tanten cu scol ta cera, nos ta habri”.
Scolnan cera te cu 31 di maart
Minister di Enseñansa, Ciencia y Desaroyo Sostenibel (Lampe) durante un Conferencia di Prensa dia 17 di maart ultimo a anuncia cu scolnan lo keda cera te cu dia 31 di maart proximo. Lo evalua kico lo ta e siguiente paso despues di esaki.


text:
J.E.IRAUSQUIN BOULEVARD – Diamars den oranan di mainta den careda di 11’or strand politie durante su surveillance a spot un Nissan Skyline altura di Eagle beach.
E agentenan atento lo a bay pa stop e vehiculo cu 4 homber den dje pa un control.
E vehiculo a subi velocidad, pa trata di core pa polis.
Pero, despues di un persecusion cortico e vehiculo a perde control baha caminda y dal contra un mata di kwihi.
Prome cu e agentenan kier a yeha cerca dos homber a baha y core bay direccion pariba(Oost).
Lo tawata trata di un homber coho y probablemente di edad y un otro homber mas.
E dos nan patras segun nos a compronde lo no a haya chance y polis a wanta nan.
Den un rato e dosnan cu a core bay a “desaparece”.
Rond di e vehiculo cu tawata pega contra e mata, polisnan a haya un saco di plastic chikito cu varios pilder cu ta mustra den direccion di ecstacy. E otro banda tawata tin un otro paki contentiendo un otro producto ilicito.
Un di esnan cu polis a wanta ta un bon conoci di nan. Pues, por deduci cu e grupo aki ta circula rond den area di beach y ta bende nan “productonan”.
Esaki sin conta e ladronicianan cu segun nos a compronde ta wordo cometi door di e mesun hendenan aki.
Polis no a detene niun persona, pa x motibo e momento eynan cu nos no lo bay divulga pa no duna e mente criminal caminda pa cana.
Pa locual ta e auto eysi si a wordo confisca y tambe cellular cu a keda atras den e Nissan Skyline, e plachi number tampoco tawata cuadra cu e auto.


text:
ORANJESTAD – E usadó di ròlstul kurasoleño Alton Paas (28) durante su bishita na Aruba su Main Street algun bia a keda pega ku su wilnan entre e klenkunan. Den hopi aspekto Aruba no ta bon aksesibel pa ròlstul i esei mester kambia.
Despues di un aksidente di outo na 2009 el a haña un leshon na su tutu di lomba: Aki mi no por a sali hotel sin ayudo, pasobra e subida tabata muchu haltu. Meskos ku Kòrsou e último añanan aki a hasi un ke otro den e área di uso di ròlstul, pero no na e manera korekto i ku tiki konsiensia tokante e usadó di ròlstul. Ora bo ta sintá den un ròlstul bo ta realisá di bèrdè mes kiko ta e difikultatnan, ku por ehèmpel un subida ku ta muchu haltu òf un pasio muchu smal.”
Na Kòrsou Paas ta e fundadó di ‘Fundashon Alton Paas’, un fundashon ku ta empeñá pa hende ku un leshon di tutu di lomba. Na Aruba e ta tene e konferensha ‘Mi Wiel Tambe ta Conta’ pa huntu ku e asosiashon di ingeniero i arkitekto (ADIAA) e krea konosementu di aksesibilidat di ròlstul na e isla.
Arkitekto Joel Croes ta bisa ku ainda Aruba ta tene muchu poko kuenta ku hende ku un limitashon físiko. “Pa falta di konosementu bo ta mira ku den konstrukshon di un edifisio òf infrastruktura no ta pensa basta riba usadó di ròlstul. Por ehèmpel nos ta pinta un subida den nos plan di konstrukshon, pero pa kualke motibu ta saka esaki for di e plan. Ta bira tempu pa Aruba bira aksesibel tantu paden komo pafó pa tur hende.”
No aksesibel
Asta e Fundashon pa Hende ku Hèndikèp Mental Aruba (SVGA) tin problema ku aksesibilidat pa ròlstul, e direktor Els van Homelen ta bisa. “Pasobra nos no tin bon aksesibilidat pa usadó di ròlstul e hendenan aki ta keda sin bini nos fundashon. Por ehèmpel nos no tin un baño spesial ku hopi espasio ku un brankar di baño i un left di hisa.”
Pa e motibu aki na 2010 a lanta Centro di Cuido (Sentro di Kuido trad.) na San Nicolas, pero pa motibu di problema ku plaka e proyekto a para. Awor Stichting Algemene Bejaardenzorg Aruba (SABA) ta usa un parti di e edifisionan, pero ainda tin tres kas pará bashí kaminda por laga hende ku un limitashon físiko biba. “Gobièrnu ta wak e asuntu atrobe. Tambe poko tempu ei nan a lanta un komishon di inklushon, ku mi tambe ta miembro di dje, pa pèrkurá pa for di awe ta konstruí tur edifisio bon aksesibel pa ròlstul mésora.”
Petishon
Pa un Aruba mihó aksesibel pa ròlstul e parlamentario di AVP Robert Candelaria a entregá kuater petishon serka minister di Hustisia. Esei mester pone ku lo adaptá e instrukshonnan di konstrukshon i ku lo bini mas posibilidat pa parker pa hende ku hèndikep den sentro di siudat. Tambe mester por but hende ku ta parker ilegalmente riba un lugá di parker pa hende ku hèndikèp.


text:
ORANJESTAD – Dialuna 15 juni proximo Aruba lo cuminsa habri su frontera cu Corsou y Boneiro y 1 di juli cu Europa, Canada y e resto di Caribe (cu excepcion di Santo Domingo y Haiti). For di 10 di juli lo habri e frontera cu Merca for di unda mayoria di turista ta bini.
E ultimo decision di gobierno ta controversial como cu otro islanan den Reino manera BES y Corsou lo no habri por lo pronto e frontera cu Merca pa motibo di e riesgo di corona. Hulanda ta avisa pa biaha pa Merca solamente si ta necesario. Y autoridadnan di salud Mericano mes ta avisando habitantenan pa no biaha pa exterior.
Test na yegada
Sinembargo minister di salud publico Dangui Oduber ta bisa cu Aruba ta sigui ‘tur conseho di RIVM’. E instituto di salud Hulandes aki tambe a avisa pa tur hende test obligatoriamente prome di subi vuelo pa Aruba. “Pero aeroliñanan nan a bisa nos cu eora lo cancela tur vuelo pa Aruba y lo bula pa otro destinacionnan den Caribe.”
Seguro di Covid obligatorio
Pa motibo di esey a dicidi pa haci e test obligatorio na yegada, e minister ta bisa. Turistanan por haci e test adelanta tambe na nan pais mes y manda e resultato negativo pa Aruba. Tambe nan mester yena e ED-card (immigracion) y un aclaracion di salud por ultimo 72 ora prome di sali. Un otro rekisito ta e seguro di Covid. “Esaki ta costa 15 dollar pa persona pa dia y lo cubri tur gasto di cuarentena y cuido medico na Aruba. Tambe e cuido di intensive care”, segun Oduber.
Normalmente turista no por sigura nan mes contra un pandemia. Sinembargo gobierno a regla conhuntamente cu e companianan di seguro local cu tin e pakete di seguro special aki. Pa evita tambe cu e isla mester cubri gastonan medico di turistanan cu a bira malo di corona.
Esunnan cu lo haci e test na Aruba mes, mester paga 75 dollar y keda 24 ora den cuarentena den e acomodacion cu nan a boek. Turistanan cu ta sali positivo, mester bay den isolacion den un otro acomodacion reserva pa casonan asina.
Menos cu mita di e cantidad di turista
Aruba lo spera na juli mas o menos 2000 turista pa siman. Esaki ta 20 porciento di e cantidad den e mesun luna aña pasa. Oficina di turismo ATA ta premira cu lo cera e aña aki cu 50 pa 70 porciento menos di turista compara cu 2019.
Finalmente, e frontera cu Central en Sur America lo keda cera por lo pronto.


text:
Buenos Aires 2018News
Villa Olimpico Buenos Aires 2018
Team Aruba a explora e Villa Olimpico riba e prome dia
Team Aruba y e prome dia den e Villa Olimpico.
Despues di a yega casi 2or di madruga Buenos Aires, diaranzon merdia, e delegacion di Aruba a explora un poco e Villa Olimpico unda nos atleta y coachnan a dal un paseo door di e mahestuoso edificionan. Manera tradicion por a mira tur e banderanan di e 206 paisnan colga na e diferente balcon nan. Tambe nos atletanan a intercambia pin y conoce un poco e atletanan di e otro paisnan participante. Tin dos atleta a entrena mesora e merdia ey. Mas cu claro a saca varios potret pa asina keda cu bunita recuerdo.
Keda pendiente pa e entrevista cu cada un di e atletanan, coachnan y miembro di delegacion cu a conta di nan prome experencia den e Villa Olimpico.


text:
WILLEMSTAD – Pareu ku desaroyo di e asina yamá ‘Boardwalk Piscadera’, mester krea mas seguridat i vigilansha pa tantu turista komo lokalnan ku ta bishitá e area. Djamars tabatin ‘groundbreaking’, dje proyekto Boardwalk Piscadera, di kua e restaurant konosí Awa di Playa ku ta eksistí 25 ana, tambe ta forma parti. Win Ignacio ta propetario di Awa di Playa.
Minister Earl Balborda ta konsiderá Win Ignacio komo e personal i Luis Correa, direktor di BSL, komo e dos invershonistanan importante dje proyekto aki. Di e forma aki e minister a ekspresá apresio pa e trabounan ku Win Ignacio a desplegá durante 25 aña na Piscaderabaai.
Den kombersashon ku Dulce Koopman, Win Ignacio a komentá riba e proyekto
Den e proyekto anterior na Piscaderabaai , a habri un kaya ku ta konektá, di manera ku entre otro e hotèl dje desaroyadó di projekto BSL, ta bira alkansabel. Tambe a krea espasio amplio pa stashoná vehíkulo den e area aki.
E proyekto di Boardwalk ta konsistí di entre otro un kaminda ku ta kondusí na beach, asera pa peaton, un tualèt públiko i fasilidatnan pa elektrisidat, awa i rioleren pa futuro desaroyonan. Tambe lo kuminsá traha riba konstrukshon di e restorant nobo pa Awa di Playa. Den e siguiente fase ta krea fasilidatnan rekreativo riba e awa di Piscadera Baai.
Outor Dulce Koopman


text:
Vacatura Projectmedewerker
Banco di Seguro Social Aruba SVb ta un organisacion cual ta sigura tur ciudadano di Aruba pa perdida di entrada. Nos 70.000+ clientenan tin derecho riba un servicio facil, rapido y excelente. Un di nos tareanan durante e crisis di Covid-19 ta ehecucion di e Sosten Financiero pa Empresa Chikito y Mediano y Subsidio di SalarioNos Unidad di Riesgo ta encarga cu maneho y ehecucion den SVb pa e Sosten Financiero pa Empresa Chikito y Mediano y Subsidio di Salario, ademas ta cay directamente bao maneho di gerencia di SVb.
Pa yuda nos Unidad di Riesgo cu e trabaonan ariba menciona nos tin un vacatura temporal pa un
Projectmedewerker (M/V)
Responsabilidadnan entre otro ta:
• Realisa diferente analisis financiero y controla calidad di esaki.
• Duna conseho riba calidad di informacion cual ta ricibi.
• Compara data di diferente fuente y traha reportahe.
• Identifica y evalua riesgonan.
Rekisitonan:
• Tin habilidad riba nivel di HBO of mas.
• Experiencia of educacion den ramo di contabilidad of finansas.
• Bon dominio di Excel y resto di pakete di Microsoft Office.
• Tin bon dominio di Hulandes, Ingles y Papiamento verbal y por escrito.
• Por traha independiente y den team.
Nos ta ofrece:
Salario conforme e Bezoldigingsregeling Ambtenaren y ta depende di e nivel di educacion y experiencia.
Solicitacion:
Un carta di motivacion, acompaña pa CV, copia di diploma y certificado por wordo dirigi na director di SVb sr. ir. Edwin M. Jacobs, solamente via e-mail na info@svbaruba.org te cu 2 di october 2020.
Pa mas informacion tocante e vacatura por e-mail sr. Cristian Garcia (cgarcia@svbaruba.org).


text:
Oranjestad-Durante un conferencia di prensa diahuebs mainta Minister di Transporte Otmar Oduber a inidica cu el a tuma nota di un serie di mas di 20 pregunta cu Sr, Dangui Oduber a haci na su persona cuestionando e sucesonan cu a tuma lugar na Arubus, pakico lo a sconde of tapa y cu e cos aki ta hole straño.
Netamente e actitudnan aki ta e motibo pakico a prefera pa atende e situacion akinan na un forma serio, pasobra e ta un asunto serio na momento cu ta hack un compania y naturalmente pa por ricibi e fondonan aki bek no ta facil, e mandatario ta bisa.
Minister Oduber a splica cu ta mantene e infomacionnan na e momentonan aki na un forma habri y transparente pa asina aki evita e tipo di speculacionnan infantil haci di parti di Sr. Dangui Oduber di fraccion di MEP.
Na momento un miembro di Parlamento ta papia di hacking, e mester ta sigur di loke e ta papia. Pero den e caso di Sr. Dangui Oduber, el a bisa cu pa bo hack un account bo mester tin password y token. E forma cu e parlamentario di MEP ta critica y ataca, treciendo tipo di argumentonan asina fofo dilanti, ta sumamente infantil, Minister di Transporta ta bisa.
Minister Otmar Oduber a splica tambe riba e proceso cu ta tumando lugar pa trata e caso aki cu ta wordo considera un caso civil na e momentonan aki. Tur keho a wordo entrega na Cuerpo Policial na momento a detecta cu hacking a tuma lugar. Tambe ya caba tabatin contacto cu Interpol pa loke ta trata e aspecto internacional, tabatin contacto cu e banco akinan na Aruba y tabatin contacto cu e banco international pa cual na momento cu a constata cu ta un hacking a tuma lugar for di un IP adres na Canada, cual a wordo constata dor di e banco. Incluso ta e mes banco a yuda pa traduci e carta na chines pa por a manda esaki Hong Kong. Esaki naturalmente a conduci na un keho formal cu a wordo entrega y investigacion ta tumando lugar.
Mirando e forma dirigente cu a haci e trabounan den e caso aki, Arubus a wordo notifica por escrito despues di bishita di director y representante legal na Hong Kong , cu lo ricibi e suma di placa bek . Ta trata aki di un suma di 500 mil Florin cu a wordo gefreeze na Hong Kong riba e peticion di Director di Arubus aki na Aruba. Debi na esaki, un peticon a drenta di Hong Kong, cu mester ta personalmente presente pa por retira e placa aki y pa por entrega un keho oficial, notaria dor di notarionan na Hong Kong.
Un biaha mas e mandatario ta lamenta profundamente e inmadurez di miembronan di Parlamento, pa purba atrobe desacredita unda no tin otro argumento y pa purba ataca y/of critica un mandatario y ta asina involucra hendenan drechi cu no tin nada di haci cu politica.


text:
Asociacionnan di restaurant y barnan ta na spera di tripartite y cambionan inmediato pa sobrebibi
ORANJESTAD – Jan van Nes a participa siman pasa den e session di brainstorming titula ‘Turismo den Perspectiva: Scucha, Pensa, Recupera Mihor’ representante Food & Beverage Association y Aruba Gastronomic Association. Aki e veterano di industria horeca a indica cu ta imperativo ahustenan inmediato c uta permiti e sector aki di nos economía sobrebibi e efecto devastador di COVID-19. “Prome cu por papia di perspectiva, mester pone e base pa varios cambio cu mester pa añanan caba,” van Nes a indica.
E evento organisa pa Partido di Pueblo Arubano (AVP) a trece hunto representantenan di sectornan comercial, laboral y turistico pa trece dilanti nan preocupacion, pero tambe nan sugerencia pa hunto Sali afo di e momento dificil cu nos isla ta pasando aden. Van Nes a comparti pakico nan a participa den e encuentro bisando cu “nos a sinti cu, apesar cu nos ta traha anochi, toch a pone algo di nos parti pasobra nos kier ta parti di e solucion.”
Durante e presentacion duna pa e representante di bar y restaurantnan a trece dilanti cu ta necesario un flexibilisacion di e leynan laboral dunando e siguiente ehempel: “Nos tin masha hopi hende cu awo ta sin trabou y ta aplicando, pero hendenan cu realmente no ta motiva. Hecho ta cu pan mester bin pan riba mesa, pero horeca nunca tabata e doel; aworaki el a bira e necesidad.”
Segun van Nes, e situacion aki ta pone cu e periodo di prueba actual stipula pa ley ta crea un sorto di ‘revolving door’ cu ta obliga e negoshi busca otro hende, y despues un otro, y despues un otro atrobe. E sugerencia ta pa expande e period di prueba na tres of cuater luna adaptando ley 1613 x, mescos cu LMA cu tur hende ta convenci mester conoce cambio finalmente. Tambe e sector ta boga pa ehecuta e Master Plan y consecuentemente por papia di otro retonan.
“Hecho ta cu COVID-19 a dal nos duro, y manera Jim Hepple a mustra, ta algo cu no ta bay disparce. Ta bay tuma su bon tempo prome cu por papia di un recuperacion.” Tur esaki ta puntonan cu ambos asociacion a comparti cu Gobierno di Aruba atrabes di cartanan manda dor di AHATA y ATIA, entre otro. “Mi ta spera cu pronto e tripartite por bini hunto pa discuti e diferente reto y solucionnan nos dilanti,” van Nes a finalisa bisando y refiriendo na un encuentro pendiente cu gobierno.


text:
Examenbureau ta asisti e scolnan pa procesa y analisa e resultado di nan testnan. Door di traha resumen practico, Departamento di Enseñansa ta spera di contribui na e maneho di scolnan pa loke ta trata e mehoracion di enseñansa. Nan ta aspira di ta practico riba tanto e nivel di grupo como di scol. Pa asina no solamente e maestro/a pero tambe e directiva di scol por haya algo uzabel den nan man.
E manual ta disponibel akinan pa download.
Pa mas informacion por tuma contacto cu Departamento di Enseñansa, seccion Examenbureau.


text:
Urataka: Diamars, den oranan di anochi na Urataka Center, den un ambiente hopi ameno, e agrupacion musical Duro a lansa un video clip nobo di e cantica Macho Crioyo 2 0, cual ta un version mas recien di e cantica Macho Crioyo original, cu ta un producion musical di e conocido agrupacion musical Super Orquestra Quasi.
Esnan cu a contribui na realisa e video clip aki tabata Hubert ” Balchi ” Geerman, Gerardo Bashka Janga, Janice Boekhoudt, Emma Carrascal y Livette Richardson, Maicky Oliva, Lorene “Nen” Flores, Kenneth Bosnie, Eugene “Shrek” Maduro, John Tromp, Lidrick Solognier y Herby kock, e video clip a keda produci pa Duro Entertainement.
Ruben Garcia tabata e animador durante e anochi, tabata tin un grupo grandi di invitado y tambe prensa local tabata bon representa.


text:
Mi curason ta contento.
Mi paden ta canta di gloria y mi curpa ta sosega cu confiansa.
“Salmo 16”
Tristo pa su partida pero cu un recuerdo di gratitud pa e cariño cu el a brinda nos, nos ta participa cu den tur confiansa a bai for di nos:
Lucio Hendrik Lamper
* 19 October 1951
† 04 October 2021
Na nomber di su:
Esposa: Swinda Lamper-Geerman
Yiunan: Suhail Lelieveld-Lamper y esposo Ronald
Raji Lamper
Yalek Lamper y esposa Melany
Nieto- y nietanan: Laura Lelieveld
Liliana Lelieveld
Ryan Lamper
Miqhaela Lamper
Nicholas Lamper
Jerwin Tromp
Mayornan: † Lorenzo Lamper
† Leoncita Lamper-de Cuba
Rumannan: † Edwin “Quito” Lamper
Conny Lamper
Tanta: Calista de Cuba
Swa- y cuñanan: † Ceferina Vrolijk-Geerman y famia
† Bernard “Benny” Geerman y famia
Simeon “Tion” Geerman y famia
Marina Kock-Geerman y famia
Antonia “Tona” Muller-Geerman y famia
† Johanita “Nita” Stacia-Geerman y famia
Toribio “Dori” Geerman y famia
Jacobo “Coby” Geerman y famia
† Maria Simon-Geerman y famia
Roberto “Robby” Geerman y famia
Brigida Maduro-Geerman y famia
Marina “Nina” van der Biezen-Paesch y famia
Ihanan: Glenn Kock
Brigitte Geerman
Vanity Geerman
Iris-Lady Lopez
Primo- y primanan, comer, comper y bisiñanan.
Demas famia: Lamper, Geerman, de Cuba, Lelieveld na Hulanda, Tromp, Arends, Vrolijk, Kock, Muller y Stacia na Corsow, Simon, Maduro, Solognier, van der Biezen.
Amistadnan di: Corsow, Hulanda, Suriname y Colombia
Ex-coleganan di Aeropuerto
Ta invita tur famia, amigo, bisiña y conocinan pa asisti na acto di condolencia y despedida cu ta tuma luga diamars, 12 di October di 9 or di mainta pa 12 or di merdia na Aurora Funeral Home. Cremacion lo tuma luga den seno familiar. Ta corda un y tur pa aplica e protocol di DVG pa e Covid-19 bistiendo nan tapaboca y haciendo uso di handsantizer na entreda y salida teniendo distancia y evitando aglomeracion.
Nos ta pidi nos disculpa si den momento di nos tristesa nos por a lubida un of otro famia of conoci.
Nos ta lamenta cu despues di despedida nos no por ricibi bishita di condolencia na cas.


text:
Proyecto Educativo Pre-escolar (PEP)
Recientemente Minister di Enseñansa, Ciencia y Desaroyo Sostenibel, dr. Armando Lampe, a instala un projectgroep pa e “Proyecto Educativo Pre-escolar” (PEP) conforme su vision y maneho.
Utimo dia pa inscribi pa PDG y 21+ Toets na IPA
Instituto Pedagogico Arubano (IPA) ta informa cu e utimo dia pa inscribi pa PDG y 21+ Toets na IPA ta diabierna dia 1 di februari 2019.
Statement Hogeschool Rotterdam
Hogeschool Rotterdam wil graag meer aandacht voor een betere doorstroom voor Caribische studenten die in Nederland willen gaan studeren.
Inscripcion pa e curso di PDG na IPA
E curso di Certificacion Pedagogico Didactico (PDG) ta un curso parcial pa e profesionalnan cu kier ta competente den e profesion di docente of educador.
Inscripcion pa Naturalisatietoets 2019
Seccion Examenbureau di Departamento di Enseñansa Aruba ta informa cu e prome ronda di inscripcion pa e Prueba di Naturalisacion (Naturalisatietoets) pa aña 2019 ta habri entrante dia 7 di januari 2019.
Betalingsvoorwaarden Land Aruba (doc)
Condicion di pago pa entrega di producto y servicio na gobierno (Land Aruba)
2019Scroll To Top


text:
Atventistanan di Shete Dia a rekonosé e importansia di maneho responsabel di Dios Su rekursonan. Pasobra “henter mundu ta di Dios ku tur loke ta den dje,” i “pasobra E ta duna bo poder pa atkirí rikesa,” atventistanan ta konsiderá mayordomia komo un responsabilidat sagrado, abarkando henter e persona i tokando tur aspekto di bida. Ya ku e mishon di Iglesia ta pa kompartí e evangelio ku e mundu, sostenementu di e ministerio pa medio di diesmo tambe ta un faseta esensial di mayordomia.
Pa por eduká i animá miembronan di Iglesia riba mayordomia efektivo, a establesé Departamento di Ministerio di Mayordomia originalmente na aña 1958 komo e Servisio di Desaroyo di Iglesia.


text:
Dia di Informacion na UA
Universidad di Aruba (UA) ta invita studiantenan di Colegio Arubano, International School of Aruba, avond HAVO/VWO, EPI y tur cu ta interesa pa inicia un estudio di enseñansa avansa na Aruba, pa asisti na e mainta di informacion diasabra 9 di november proximo.
Inscripcion pa IPA 21+ Toets ta cera dia 1 di november 2019
Instituto Pedagogico Arubano (IPA) ta informa cu e ultimo dia pa inscribi pa 21+ Toets na IPA ta diabierna dia 1 di november 2019.
Regalo di Festival di Buki pa Mucha 2019
Biblioteca Nacional Aruba (BNA) ta organisa Festival di Buki pa Mucha. Un proyecto anual pa stimula lesamento cerca tur mucha den comunidad. E regalo pa aña 2019 ta e buki ‘E Faro di Multicolo’ skirbi pa Richard Dabian.
Job fair Ministerio di Defensa
Ministerio di Defensa di Hulanda ta organisando un Job fair na Aruba dianan 29 y 30 di october y dia 1 di november proximo.
Taalbeleid voor een nieuw traject in het AVO (doc)
Adviesnota
October 2019
Examens in het Nederlands voor AVO leerlingen (doc)
Adviesnota aanpak problematiek op korte termijn
Juli 2019
Maestro, un profesion cu ta haci diferencia den un mucha su bida
Tur aña e interes pa studia na IPA ta grandi. Christiane Augusto, studiante di di cuater aña, ta conta su motivacion pa studia na IPA.
Maestro, profesion for di bo curason…!
Mayoria biaha nos ta scucha cu un maestro tin dushi bida, hopi dia di vakantie, ta liber desde merdia y asina por menciona mas cos.
IPA ta invita comunidad na su Dia Publico
Diasabra dia 9 di november 2019 Instituto Pedagogico Arubano (IPA) ta tene su Dia Publico (Open dag) anual.
Aruba ta celebra Erasmusdays
Departamento di Relacionnan di Reino y Union Europeo den colaboracion cu Departamento di Enseñansa Aruba, ta organisa pa prome biaha #Erasmusdays na Aruba.


text:
DESPUES DI TRABOUNAN DESPLEGÁ NA E KONTEINER NAN NAN LO BAI STADION DI RINCON
KRALENDIJK — Konteirnan di FFB ta kompletamente kla pa asina nan por wòrdu uzá den stadion Antonio Trenidad. Ta trata aki di 3 kònteiner ku a keda konvertí den un bar, un kushina i baño. Esaki nan a ser transportá pa stadion di Rincon awe mèrdia bai kue atardi. A hasi uzo di kran pa hisa e kònteiner nan i buta nan riba trailer pa asina nan wordu transporta pa Rincon. E toilet nan mester keda konektá ku pipa di awa i naturalmente afvoer pa asina eta full den servisio.
FFB ta sigui traha na bienestar di e deporte di futbòl aki na Boneiru.
Post Views:
10


text:
WILLEMSTAD – Wes a kondená èks promé minister Gerrit Schotte (MFK) na tres aña den sèl inkondishonal i sinku aña di eksklushon di derecho di vota pasivo. “Ta remarkabel ku wes a tuma ofer henter e rekisitorio di OM. E enkargo tabata kla: Schotte mester a bai”, asina e èks promé minister mes a bisa despues di e sentensia.
Wes ta haña ku ta probá ku Schotte entre otro ta kulpabel di soborno atministrativo, loke ta kulp’é hopi pisá. “Ku su aktuashon Schotte severamente a daña e konfiansa ku siudadanonan mester por tin den un gobièrnu ku integridat”, wes ta bisa, i e ke men e influensha ku e doño di casino Francesco Corallo tabatin riba Schotte.
Anneke Polak ta papia ku Gerrit Schotte i abogado Eldon ‘Peppie’ Sulvaran
Abogado Eldon ‘Peppie’ Sulvaran a indiká ku den e kaso Babel lo apelá e kondena di Schotte i su partner Cicely van der Dijs, kende a haña kastigu di diesocho luna, di kua nuebe luna kondishonal i dos aña di periodo di prueba. “Es ku gana e bataya ainda no a gana e guera”, segun Sulvaran.
Plakanan kriminal
A kondená Schotte riba tur punto: Falsifikashon di dokumento, labamentu di plaka, poseshon di jammer, denunsio falsu di pèrdida di pasaporte diplomátiko i soborno atministrativo. Wes: “E labamentu di plakanan kriminal ta forma un menasa di ekonomia legal. Schotte ta pone su mes interes dilanti i ta gaña instanshanan ofishal sin eskrúpulo.
Minister Ronald Plasterk di Relashonnan den Reino no ke reakshoná riba e sentensia, miembro di parlamento di VVD André Bosman si. “Mi ta kontentu ku e ta bai será. Schotte ta un di esnan ku ta kousa pobresa na Kòrsou.”
Niun hende no ta inviolabel
Miembro di parlamento pa SP Ronald van Raak: “Awe a kuminsá ku e limpiesa grandi di polítika na Sint Maarten i Kòrsou. Ta di spera ku lo sigui hopi kaso kontra polítikonan i hendenan di e mundu di wega di plaka.” Roelof van Laar a bisa ku ta “tristu ku un èks promé minister a haña kastigu pa delitunan asina pisá. “Esaki ta prueba e laso entre MFK i mafia. Na mes momento mi ta kontentu ku niun hende, ni un èks promé minister no ta inviolabel na Kòrsou. Ta di spera ku Schotte lo no bolbe bèk den polítika nunka mas.
Outor Anneke Polak den koperashon ku e korespondentenan na Hulanda


text:
09-2018 – KvK a reuni cu San Nicolas Business Association
Oranjestad – Riba 28 di februari ultimo Camara di Comercio y Industria di Aruba (KvK) a tene un re cu San Nicolas Business Association (SNBA). E re aki tabata pa mira con desaroyonan a sigui despues di un re den pasado y pa hunto discuti riba desaroyonan cu a tuma luga na San Nicolas den e ultimo tempo. E re tabata uno fructifero y a bay den bon ambiente. Den cuadro di sostene empresario local KvK a tuma e iniciativa pa invita SNBA pa tene e re aki na O’Neills Kitchen situa na San Nicolas. Intencion di KvK ta pa duna sosten na diferente sector y empresario por medio di dialogo y a base di tene re den un atmosfera empresarial.
A papia estrechamente di e rol di KvK y con hunto SNBA lo por traha na mehora loke ta brinda na e pueblo di San Nicolas. SNBA a trece dilanti e importancia pa trece negoshinan cu lo contribui na mehoracion di un economia sano. Un punto cu a resalta for di agenda ta e necesidad pa crea un economia diversifica. A pone enfasis riba e importancia pa crea fluho via diversificacion pa asina por crea mas trabao na San Nicolas cu lo eleva produccion local.
Un otro punto cu ta di sumo importancia ta e integracion di un servicio di ferry cu lo yega na haf na San Nicolas. Un ferry lo stimula import y export den e area aki y hunto cu esaki lo crea mas incentivonan comercial via San Nicolas pa Aruba.
Tumando na cuenta e situacion di Citgo y tambe nan recien anuncio di ‘slow down’ e operacionnan na e sitio, e ta bira ainda mas importante pa considera otro posibilidadnan pa crea pilarnan economico nobo. E ta hopi crucial cu incentivonan atractivo wordo crea pa di e forma aki haci posibel e creacion di un plan comercial amplio pa San Nicolas.
KvK hunto cu SNBA KvK lo sigui den contacto y lo traha hunto pa di nan banda yuda stimula comercio pa San Nicolas y Aruba completo.
Aruba, 5 di maart 2018
Camara di Comercio y Industria (KvK)
Scroll To Top


text:
WILLEMSTAD – Diariamente pashentnan ta ekspresa nan malkontentu tokante di nan dokter i speshalistanan. Ta pesei e situashon aki mester haňa atenshon urgente, segun spesialista di ARBO, Arthur Nivillac. “Si tin un Konseho di Pashènt (Patiëntenraad), e por investigá si di berdat e pashènt su keho tin base.”
Mientrastantu Sint Elisabeth Hospitaal (Sehos) a disidi pa internamente lanta un Konseho di Kliente. Raiza Kibbelaar, bosero di Sehos ta bisa ku esaki ta algu nobo.
Bosero Raiza Kibbelaar y spesialista di ARBO Arthur Nivillac riba kehonan di pashènt
E Konseho di Kliente ta konsisti di maksimalmente shete persona. E ta traha ku un plan di aňa, ku ta indika kua ta e topikonan ku tin mester di atenshon. E miembronan di e Konseho di Kliente, ta bira partner di kombersashon ku direktiva di hospital. Nan lo duna konseho na Konseho di Direktiva. Esaki relashona ku asuntunan ku ta importante pa e pashènt.
E Konseho di Kliente di SEHOS, no ta atende kehonan individual. “Pa esei nos tin den servisio, un funshonario di reklamo”. Asina Susanne Pendjol-Klarenbeek ta bisa.
Investigá keho independiente
Spesialista di Arbo, Arthur Nivillac reglarmente ta haňa petishon di klientenan pa outorisashon pa buska un ‘second opinion’ den eksterior. E petishonnan ta prinsipalmente pa bai Colombia, Santo Domingo i Hulanda. Esei ta un prueba segun Nivillac, ku mester bin un instansha ku ta atende seriamente ku e inkietut dje pashèntnan.
“Mi ta opina ku mester evalua si e sentimentu dje pashènt ta fundá si òf nò.” Un Konseho di Pashènt por investigá keho di pashènt independiente, segun e spesialista.
Nivillac ta splika ku tur hende por tuma e inisiativa pa lanta un organishon pa sali na bienestar di pashèntnan. Un organisashon asina por ta asistí dor di profeshonalnan den entre otro e ramo di medisina.


text:
ORANJESTAD – Hunga riba computer te lat den anochi i neglishá kontaktonan sosial; ainda no konosé i no ta rekonosé adikshon di gaming na Aruba. Promé ku fin di aña e fundashon pa kuido di adikshon FMAA ta lansa un plan di tratamentu di adikshon di gaming.
E organisashon mundial di salubridat WHO for di yüni ta rekonosé adikshon na gaming komo adikshon ofishal. Na Aruba adikshon di gaming ta yega ‘nèt na superfisie’, sikiatro Hendrik van Gaalen ta bisa. No tin sifra lokal. Van Galen ta kalkulá ku 2 di kada 100 mucha ta desaroyá un adikshon di gaming. Ounke ku e ta kere ku ku e sifra real ta mas haltu. Tambe e ta menta e influensha di e infrastruktura lokal.
“Na un isla manera Aruba kisas no tin muchu kos di hasi. Bo mester bai tur kaminda ku outo miéntras ku na Hulanda ta mas fásil pa bo kue baiskel. Ke men e chèns di keda pegá na internet aki ta mas grandi ku na Hulanda, mi ta kere.”
FMAA ta mira tiki hóben ku tin solamente un adikshon di gaming. “E fenómeno no ta realmente konosí i mayornan no ta haña gaming di mas un motibu pa akudí na kuido di adikshon”, Emmeline Webb, trahadó sosial na FMAA, ta splika. E liña entre hunga gaming fanátikamente i un adikshon na gaming ta fini. Por paga tinu na sierto kriterio: si un mucha retirá, si tin diferensha den e ritmo di dia i nochi i si e higiena bai atras, segun Webb.
‘E adikshon na droga e ora ei ta kondusí na adikshon na gaming’- Emmeline Webb, trahadó sosial
E ta mira espesialmente hóben ku ta usa gaming pa detoksiká di adikshon di droga. “E playstation por ehèmpel ta yuda pa suprimí e gana di usa droga. Anto e ora ei nan ta keda hunga. E adikshon di droga ta kondusí na adikshon di gaming.”
Miembronan di FMSS kuminsamentu di sèptèmber ta partisipá na un konferensha na Kòrsou tokante adikshon di gaming. Webb: “Ora nos bolbe bèk nos tin e enkargo pa desaroyá un tratamentu di adikshon di gaming.” Lo informá komunidat tambe, e ta bisa. Asina mayornan ta haña konosementu di e síntomanan i ta mira ki ora esaki ta bai muchu leu.”
Workshop
James Sneek, direktor di telefon di mucha na Aruba, for di 2011 ta haña yamada tokante adikshon na gaming. “Mucha ta puntra: Mi ta sali skol un or i mei i mi ta bai sinta tras di mi computer i di repente kuat’or ta bati. Mi ta adiktá?” Pero tin mayor prekupá tambe ta yama, e ta bisa. “Nan ta konta ku ora nan yunan sali skol mésora nan ta bai nan kamber i no ta hasi nada otro ku online gaming.”
Na 2012 telefon di mucha a start e proyekto ‘protehá nos yunan online’ kaminda ta duna atenshon na adikshon di gaming i uso seif di internet. Awor ta ofresé e proyekto aki komo workshop pa asosiashon, skol, mayor i yu. Sneek: “Lo ta bunita si un instansha òf asosiashon pidi un workshop òf charla asina serka nos, promé ku nan mira problema.”


text:
Charles Cooper EZ AIR A RISIBÍ SU SERTIFIKASHON FOR DI MI PA AMPLIA SU FLOTA KU UN AVION SAAB 340. E LO TIN 34 STUL DISPONIBEL
Charles Cooper
NOS TA SIGUI TRAHA PA HIBA KORSOU DILANTI.
EZ AIR A RISIBÍ SU SERTIFIKASHON FOR DI MI PA AMPLIA SU FLOTA KU UN AVION SAAB 340. E LO TIN 34 STUL DISPONIBEL. E INTENSHON TA PA NAN BULA NAN RUTA AKUSTUMBRÁ DI CURAÇAO BARANQUILLA CURAÇAO AWOR KU MAS PASAHERO. TA NAN INTENSHON PRONTO PA AMPLIA VUELONAN FOR DI COLOMBIA INKLUSO MEDELLIN TA DEN TAPARA.
KU ESAKI NAN TA TIN UN TOTAL DI 6 AVION PA BRINDA SERVISIO NA NAN KLIENTELA DI KORSOU, ARUBA, BONEIRU, ST MAARTEN, ST EUSTATIUS, COLOMBIA BARANQUILLA I PRONTO MEDELLIN.
PABIEN NA TANTU STAF I PERSONAL DI EZ AIR I TAMBE CCAA (Luchtvaart autoriteit)KU E LOGRO AKI. PABIEN KORSOU.


text:
“FESTIVAL DI DANDE 2020 TA SIGUI VIRTUAL”
ORANJESTAD – Nos Cultura bo tin cu bibe! Awe mainta durante conferencia di prensa di Gobierno di Aruba, Minister di Cultura Sra. Xiomara Maduro a anuncia cu Festival di Dande 2020 ta sigui virtual. E mandatario a trece dilanti cu cerca hopi hende ta biba e pregunta dicon eventonan cultural di Aruba no ta wordo teni siendo cu otro eventonan si ta tuma luga. E motibo di cancelacion ta cu e.o. cu na inicio di e pandemia na maart ultimo apenas tabata tin informacion riba e virus aki y su efecto pa Aruba, igual a conta pa henter mundo. Esey a trece cune cu siguiente eventonan a wordo cancela y/o a sigui den un forma diferente.
Como Gobierno responsabel mester a cancela e “Celebracion di Dia di Himno y Bandera 2020”, “Dia di San Juan” a wordo celebra den forma diferente caminda e pueblo a celebra na cas den sabana manera tabata tradicion y tambe tabata tin un “tableau vivant” caminda por a pasa cu auto y convivi esaki. E celebracion di Dia di Brazil a sigui na un manera diferente tambe cu un parada chikito y ‘tableau vivant’, manteniendo e distancia. Siman pasa despues di a contrae poco problema riba lama Sinterklaas a yega y nos muchanan por a mira esaki virtualmente.
Gobierno no a organisa y no ta sostene evento cu ta trece aglomeracion pa asina evita contagio di Covid19. Nos mester contene e casonan di Covid19 abao paso nos economia ta depende di turismo. Recientemente e Crisisteam por medio di Alto Comisario a anuncia cu te cu Fin di Aña, no lo permiti pa organisa ningun evento publico mas. Minister Maduro a trece dilanti e decision aki no ta pa limita pueblo pa biba nos cultura, pero como gobernante nos ta prome yama pa duna ehempel. Dande ta importante y ta un bendicion pa nos tur, pa e motibo aki a dicidi cu pa Festival di Dande 2020 lo tuma luga na un forma virtual pa por cumpli cu e reglanan di DVG/Crisisteam pa asina evita e aglomeracion di hende. Danki na uso di tecnologia nos comunidad lo por celebra nos tradicion, e Festival di Dande 2020.
E lo ta diferente cu locual nos ta custumbra cune pero no por otro y pesey ta invita e pueblo pa ban sostene esaki y den e forma aki biba nos cultura. Un invitacion na tur famia pa disfruta di e festival cu lo wordo pasa na television, radio, medionan social y otro plataformanan virtual. Pesey tambe un invitacion un biaha mas na tur canal di television, radio- y otro plataformanan pa re-transmiti e festival pa asina e yega den tur hogar. For di awo caba danki na tur medio pa promove nos cultura, como tambe ta desea e organisadornan di tanto e festival infantil y hubenil, Comision Promove Nos Cultura y pa e festival di adulto Fundacion Cultural di Festival Folklorico Aruba hopi exito cu e reto nobo y danki pa nan esfuerso pa mantene nos tradicion. Como tambe tur agrupacion y cantantenan hopi exito y haci lo maximo pa nos tradicion por yega den cada hogar pa medio di e festival virtual aki. Un danki tambe na Comision Celebracion Dianan Nacional, nos compania local SETAR pa ta co-patrosinador di e Festival di Dande Virtual 2020 di infantil, hubenil y adulto. Tabata presente Sra. Ray-Anne Hernandez di Comision Promove Nos Cultura, Sra. Jessica Croes di Fundacion Cultural di Festival Folklorico Aruba, Sra. Aaron Arenas cu ta coordina ambos festival y tambe Sra. Kimberly Boekhoudt di parti Setar. For di diahuebs merdia e inscripcion a habri riba e paginanan di facebook di e Comision Promove Nos Cultura pa festival Infantil y Hubenil y Fundacion Cultural di Festival Folklorico Aruba pa e festival di adulto. Por bishita e paginanan aki cu tin tur informacion pa e participante y gruponan.
Na final e mandatario a invita e pueblo pa ban disfruta di e Festival di Dande 2020 virtual y di e forma aki biba nos cultura y tradicion di fin di aña “Dande”..


text: Dianan 15 pa 17 di novèmber 2017 Pastor Shurman Kook tabatin e honor di a representá pais Kòrsou komo panelista den un simposio di Libertat di Religion di Karibe. E simposio a tuma lugá na Puntificia Universidad Católica Madre y Maestra na Sto. Domingo, Republica Dominicana. E tema di e simposio tabata “Libertat di Religion i Desaroyo Ekonomiko.” Pastor Kook a partisipá den e panel ku a presentá i diskutí e tema “E Ròl di e Estado den Protekshon di Libertat di Religion.” Entre esnan ku a partisipá den e panel enkuestion huntu ku Pastor Kook tabata Honorabel Promé Dama di Republika di Guyana, Su Ekselensia Sra. Sandra Granger.


text:
Bòn bini riba e krísis wèpsait di Entidat Públiko Boneiru. E wèpsait ta ‘online’ ora tin un crisis. Pa e motibu akí, awor bo por haña tur informashon tokante COVID-19 riba e wèpsait.
Month: yüni 2021
Kralendijk – Na Boneiru 75% di e hendenan ku por pasa angua kontra korona a pasa minimalmente un (1) angua. En total 18.944 hende di 18 aña bai ariba ta bini na remarke pa pasa angua kontra corona. Te ku djaweps 3 di yüni 14.230 hende a pasa minimalmente un (1) angua. E kantidat di hende ku a pasa e promé i e di dos angua, awor akí ta 11.333. For di febrüari di e aña akí departamento di Salubridat ...
Pasa angua contra corona sin sita serka dòkter di kas
Kralendijk - E siman akí i otro siman ta posibel pa pasa angua contra corona sin sita serka un dòkter di kas. Esaki por riba djabièrnè 4 di yüni for di 10:30 – 12:30 or na ofisina di konsulta di dòkter Eijsenga, Kaya Monseigneur Nieuwindt 3. Dia 9 di yüni suidadanonan por pasa angua for di 10:30 – 12:30 or na ofisina di konsulta di dòkter Castro, Kaya E.B. Sint Jago, Rincon. Ku e posibilidat pa pasa angua kontra corona ...
Konsulta sin sita pa hende muhé na estado tokante bakuna
Despues por pasa angua tambe Kralendijk - Djaweps 3 di yüni hende muhé na estado por haña informashon tokante bakunashon kontra corona na Kompleho Deportivo Jorge Nicolaas. Nan por pasa angua tambe si nan ta deseá esaki. Por haña informashon òf pasa angua sin sita di 09:00 – 14:00 or. Hende muhé ku ta duna pechu òf ku tin deseo pa haña yu, por hasi pregunta tokante uso di e bakuna. Pa algun tempu kaba departamento di Salubridat Públiko ta ...


text:
Historia ta ripití. Polítikonan ta bringa atrobe, dividí nos pueblo. Knops ta hari.
Historia ta ripití. Polítikonan ta bringa atrobe, dividí nos pueblo. Knops ta hari.
Unda e plan di solushon ta?
Parlamentario pa partido Trabou Pa Kòrsou TPK, Rennox Calmes, a tuma nota di un kangamentu di saya den medianan di komunikashon entre diferente partido polítiko relashoná ku un moshon kaminda NÒ a ratifiká i NÒ a honra petishon di sekretario di estado. “Sinembargo, nos a tuma nota ku atrobe historia ta ripití su mes, esta diskutiendo riba un punto ku Hulanda a trese. Pero Kòrsou mes no ta poniendo su plan dilanti”, konforme Calmes.
Ta konstantemente un pueblo ku no konosé su historia, ta kondená pa ripiti’e. Anto esei ta pasando aktualmente. Esaki ta klaramente un señal di falta di liderazgo di parti nos polítikonan ku enbes di bini ku un plan pa ku un solushon duradero pa pais Kòrsou, ta keda kanga saya i pleita ku otro.
Ora ku pueblo a kere ku porfin ta bai tin polítikonan nobo, un parlamento ku pensamentu otro, nos di Trabou Pa Kòrsou TPK a tuma nota ku ketu bai e polítika tradishonal tei. Esaki sigur no ta e aktitut di un gobernante orgániko. Nos ta keda para na e gobernante orgániko ku ta para pa solushon. E solushonnan pa lokual ta trata transformashon di nos sistema di finansa, transformashon di nos sistema ekonómiko, transformashon di nos enseñansa i rumbo ku pais mester bai, mes no ta formando parti di e diskushon aktual.
Trabou Pa Kòrsou TPK ke pone énfasis ku e diskushon no mester ta e ‘landenpakket’ òf e ‘Coho’, paso esey no mester ta nos diskushon, paso esey no ta nos plan. E diskushon mester ta nos plan. Relashoná ku esaki TPK Trabou Pa Kòrsou ta bai pidi un reunion públiko pa parlamento por diskutí riba “plan Kòrsou” i no riba ‘landenpakket’ òf ‘Coho’.


text:
Elevando e nivel di futbol na Aruba!
ORANJESTAD, Aruba – 15 di juli 2021: E Asociacion di Futbol di Aruba (AVB) a lansa recientemente e programa GrowFootball Aruba. E programa aki tin como meta pa subi e nivel di futbol na Aruba. El a ser inicia dor di Presidente ing. RichardDijkhoff y e ta wordo ehecuta cu e ayudo di un ekipo tecnico dirigi dor di Stanley Menzo.
E programa ta pone diferente aspectonan di futbol florece y ta pone enfoke riba e desaroyo di trainernan, refereenan, clubnan, e futbol femenino, promocion di talento, e seleccionnan nacional di Aruba, e facilidadnan y e desaroyo di e liga di futbol di Aruba. E actividadnan di Grow Football Aruba ta keda ehecuta di acuerdo cu varios pilarnan den e operacionnan di e programa.
Cada pilar ta keda trata den un serie de peliculanan cu por mira riba YouTube y Facebook. Entre e pilarnan cu a keda trata ta e desaroyo di trainernan, e desaroyo di clubnan, talento y e desaroyo di futbol femenino.
Keda pendiente pa mas di Grow Football Aruba.


text:
Fayecimento di Pensionado
Fayecimento di Pensionado
Ora un pensionado fayece esaki ta trece diferente consecuencia pa e pensioen cu e fayecido tabata ricibi, ademas tambe e tin cierto consecuencianan pa su famia. E consecuencianan ta depende di e estado civil di e pensionado y si e ta sigura pa gastonan di entiero. Ley ta prescribi cu SVb tene cuenta cu dos diferente situacion, sea e pensionado cu a fayece tabata casa bibando hunto, of e tabata soltero of casa pero bibando separa. Akibao ta splica ambos situacion.
1. Si e fayecido tabata casa y bibando hunto:
Pa e fayecido tabata ricibi pensioen pa pareha casa cu ta bibando hunto (full e suma riba nomber di un persona of cada persona un suma igual na otro) e siguiente ta aplicabel:
- Pensioen: SVb ta sigui paga e suma di pensioen pa 3 luna largo despues di e fecha di fayecimento.
- Gastonan di entiero: SVb ta compensa e persona of instancia cual ta para responsabel pa e gastonan di entiero un suma di no mas cu Afl. 3.396,- pa e gastonan di entiero.
2. Si e fayecido tabata soltero, of casa bibando separa:
Pa e fayecido cual tabata ricibi:
- pensioen pa viuda of viudo,
- of pensioen di biehes pa soltero,
- of pensioen di biehes pa pareha casa cu ta bibando separa,
- of pensioen di biehes pa pareha cu no ta casa y ta bibando hunto,
e siguiente ta aplicabel:
- Pensioen: e pensioen ta caduca desde e prome di e sigiuente luna despues di fayecimento. Pues desde e luna despues di a fayece SVb no ta paga pensioen mas na e pensionado of esun cu tin volmacht pa ricibi su pensioen.
- Gastonan di entiero: SVb ta compensa e persona of instancia cual ta para responsabel pa e gastonan di entiero 3X e suma di su pensioen mensual. Den caso cu e fayecido tabata tin un seguro di entiero cerca un otro compania SVb ta compensa e diferencia entre e suma pa cual e fayecido ta sigura y e suma total di e gastonan di entiero.
Aplica di nobo pa pensioen
Tene cuenta tambe cu pa por sigui haya pensioen despues di fayecimento di su casa, e viuda of viudo mester aplica na SVb pa e por ricibi pensioen di biehes (pa esnan cu edad di pensioen) of pensioen di viuda of viudo (pa esnan cu edad bao di edad di pensioen).
Pagonan haci inhustamente
Den caso cu SVb inhustamente paga un luna of mas di pensioen despues di e fayecimento, e suma total cu a keda inhustamente paga ta wordo reduci for di e suma total pa e gastonan pa entiero.
Compensacion pa gastonan di entiero
Pa por ricibi e compensacion pa e gastonan di entiero e persona of instancia responsabel pa gastonan di entiero mester aplica na Departamento di Pensioen dentro di 30 dia despues di e fecha di fayecimento. Si e pensionado ta laga atras un viuda of viudo mester aplica dentro di 28 dia.
Ta suficiente pa notifica SVb mediante un email dentro di e periodo di 30 of 28 dia pa cumpli cu e aplicacion pa e compensacion na pensioenen@svbaruba.org.
Mas informacion
Pa mas informacion por tuma contacto cu Departamento di Pensioenen mediante nos formulario di contact: https://www.svbaruba.org/pensioen/contact-pensioenen/.
Departamento di Pensioen ta habri di dialuna pa diabierna di 8:00 AM te cu 12:00 PM y desde 1:00 PM te cu 3:00 PM.
Departamento di Pensioen ta cera pa publico tur diaranson merdia entrante 12:00 PM.


text:
KOMUNIKADO DI KUERPO POLISIAL KÒRSOU Kontròl di tráfiko
KOMUNIKADO DI KUERPO POLISIAL KÒRSOU
246 / 2017
13 yüli 2017
Kontròl di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 13 di yüli 2017, personal di HITTeam konhuntamente ku personal di Tim di Mantenshon di òrden Públiko Rio Canario i Ministerio Públiko a tene kontròl di tráfiko riba Schottegatweg West. Ministerio Públiko tabata atende ku personanan ku tabatin debe di but atrasá. E kontròlnan aki a tuma lugá entre 09.15 or di mainta pa 13.00 or di mèrdia. Polis a partí un total di 67 prosèsverbal pa e siguiente infrakshonnan:
Manehá un vehíkulo sin faha di seguridat 4 Manehá un vehíkulo sin reibeweis bálido 11 Manehá un vehíkulo sin karchi di kùr/kaduká 3 Manehá un vehíkulo sin seguro bálido 3 Manehá un vehíkulo sin plachi number dilanti 2 Manehá un vehíkulo sin number pagá 6 Surpasá velosidat permití 38
Durante di e kontròl aki polis a konfiská 5 vehíkulo, kual a keda transportá ku kran pa Kurá. Un total di 24 persona ku tabatin debe di but atrasá mester a paga i/òf a drenta areglo di pago. Tambe polis a detené 6 persona ku no por a mustra e dokumentunan nesesario pa por permanesé riba nos isla. E kontròlnan ta kontinuá.


text:
Ami kier puntra cada un ciudadano cu ta lesa e articulo aki, puntra nan mes si na Aruba saca potret di polis den publico ta contra ley?
Mi kier comparti cu pueblo un experiencia directo cu mi famia a caba di pasa aden weekend cu a pasa. Depues di a enjoy fakkel optocht hunto cu su yiunan, mi bieu, pensionado di 62 anja, despues di a saca potret pa recorda e bon memorianan tabata na caminda pa su auto pa bay cas. Diripiente den Vondellaan e ta pasa band’i un grupo di polis y ta saca un potret di nan sin sa precies kiko ta pasando y sin pensa mas leu. Diripiente un polis ta tira man ariba e camara y ta cuminsa gara mi tata na unda cu mi tata a resisti cu su derecho paso e no hasi nada contra ley. Asina e otro polisnan presente a bula ariba dje pa boei e, y a bay asina leu di tackle e pa asina e cay cu cara ariba vloer y ariba dje pone rudiya ariba su cabez manera cu ta un criminal e ta.
Awor mi kier puntra di unda a sali cu polis por usa forza execisivo sin cu tin un motibo y violacion di ley? Ki mishi cu den un pais, supuestamente democratico, un ciudadano no por saca potret di polis den publico?
Na mesun momento tabata tin presencia di 24ora.com cu si ta saca potret na nan agrado cu conosimiento di polis y ta publica esaki ariba su website prome cu tin un process verbal, investigacion of un clarificacion pakiko mi tata tabata wordo maltrata na e momento ey. Nos medionan di comunicacion tey pa zorg cu noticia ta bon investiga y confirma cu fuentenan verifica prome cu e wordo publica y asina distingui noticia for di farandula y redo. Jammergenoeg 24ora.com no a cumpli cu requisitonan basico di professionalismo y no por wordo considera como fuente serio di comunicacion. Pero ya e danio a wordo haci, ya nos famia ta haya yamada di famia y conosi puntrando kiko a pasa. Unda cu redonan ta cuminsa core sin sa e berdad. Y ken ta para responsible pa e danjo aki haci na mi famia?
Pa splica con mas leu polis a bay y con polis a haci fout tras di fout den proceduranan estableci pa ley y unda cu bo ta realisa cu nos polisnan nin sa nan mesun trabao. E agentenan na e scenario a gara mi tata y tire den van di polis pa hiba warda. Benta den e van y geboei e la realisa cu no por a hala rosea. Imagina bo, mi tata ta diabetico, benta den e van di polis den un posicion cu e no por a hala rosea y no por move. E por a fayece eynan sin cu hende por a realisa na tempo, y ken lo para responsible e ora?
Bo sa ki gevoel esey ta crea den bo, ora cu bo ta experiencia un abuso di poder y unda nos tur cu ta sigui noticia internacional ta wak con hendenan innocentemente ta muri of wordo mata na man di polis den exterior dor cu nan no ta cumpli cu regla?
Dios gracia mi tata a cuminsa scop e porta di van pa hala atencion di polis para band’i van pa habri e porta y zorg cu nan pone sinta bon y los su handboei un tiki. Y corda bon, tur esaki ta pasando sin cu mi tata sa pakiko e ta wordo aresta y maltrata asina!
Yega warda di polis e ta wordo benta den cel den un manera bruto y ta wordo kita entre otro su cartera y cellular mientras su camara a wordo kita fey dje for di cuminsamento. Despues di un par di ora mi tata ta wordo yama y wordo avisa cu por bay cas, pero cu e tin cu paga un boet di Afl. 2,300. Awor mi ta puntra paga boet pa kiko? Ki acto contra ley e a haci? Pa saca potret di polisnan den publico?
Tur esaki a tuma lugar den warda di polis mientras mi tata, cu sa su derechonan, a pidi pa papia cu fiscal y a wordo bisa cu e ta cu vakantie y cu no tin un vervanger disponible. Fiscal ta e autoridad cu por procesa un process verbal y mester splica e persona acusa ki ley e persona a kibra y splica kiko cu su derechonan ta pa contra aresta esaki. Awor atrobe mi ta puntra, con polis por schrijf uit un boet sin involucra un fiscal y sin splica y notifica ki ley precies e a overtreed? Un otro fout den precedura.
Ariba dje ora di sali for di warda di polis, mi tata a wordo nenga su cellular y camara! Supuestamente e no tabata tin camara ariba dje y cu nan no por haya su cellular.
Tur esaki ta pone bo yega na conclusion cu nan mes a realisa cu nan a haci fout y cu nan mester a crea y documenta un motibo pa asina cubri nan actonan cu ta contra ley!
Cada un di nos como cuidadano di Aruba ta paga salario di polis pa asina nan por garantisa ordo publico y duna cada un di nos e sintimento di seguridad ariba nos isla. Polis ta un institucion publico unda nos como pueblo tin e derecho y responsibilidad pa zorg cu polisnan ta bon educa y prepara prome cu nan por drenta communidad den uniform. E polis mester sa cu ley ta dune derechonan pa actua den casonan cu ta requiri su intervencion a base di bon juicio, pero no mester confundi esaki cu abo como polis ta ariba ley cu bo por haci y deshaci. E caso aki ta geef aan hopi duidelijk cu polis no sa con pa haci su mesun trabao y cu tin falta di liderasco y guia professional.
Mi kier laga sa cu e caso aki no lo keda te akinan y cu cosnan mester wordo poni back na ordo. Mester ta duidelijk pa nos ciudadanonan di Aruba cu cada un di nos tin derechonan humano estableci pa leynan internacional y cu tur pais, inclusief Aruba of Reino, mester cumpli cu ne. Y si autoridadnan local no por of kier tuma accion debido, cu esaki no lo keda keda te aki. Te cu mi sa, ainda nos ta biba den un rechtstaat unda cu tur cuidadano tin derecho y unda niun autoridad publico por hasi y deshaci sin consequencia. Y mi ta spera cu via e relato aki mi por pone e actonan di sucedido den publico pa asina pueblo por ta corectamente informa.


text:
ORANJESTAD – Ta kore masha lihé ku hende ku ke trata e korupshon den e Instituto Korekshonal Aruba (KIA). Lógiko, tin trahadó ku ta gana míles di florin pa luna ku merkansia ilegal den e prizòn.
Asina e detenido Johannes Span Ospino (35) ta skibi den un karta for di su sèl ku èkstra seguridat den KIA. Èks manager di KIA Charlene Oduber ta konfirmá su relato. “Nan tabata ofresé mi plaka pa mi sera mi boka.”
Un hende ku ke trata ku e korupshon, manera èks direktor Trudy Hassell ta ‘bad business’ tantu pa wardado di prezu komo detenido, asina Ospino ta splika. “Nos ta papia di sumana serio, tin be asta diesmil florin pa persona pa luna. E hendenan no tin gana pa un persona bin pone òrdu eiden.”
Guera
Luna pasá, na petishon di un komishon di investigashon independiente, minister di Hustisia Arthur Dowers a duna Hassell su retiro komo direktor di prizòn. E komishon a konkluí ku entre personal di KIA i Hassell a surgi ‘un situashon serio’. Span Ospino ta bisa ku el a mira e situashon aki desaroyá. “Nan a kuminsá un guera abiertamente kontra e Iron Lady aki. Mi a alert’é. E tabata forma un menasa kontra e korupshon den KIA pues e tabata kore riesgo.”
Span Ospino ta kondená na ocho aña den sèl pasobra e tabata lider di un organisashon kriminal. A pone Ospino na e Fasilidat ku Seguridat Ekstra (EBI) despues ku el a trata di hui. “Mi sa tur kos di korupshon. Promé ku mi a resulta na EBI mi tabatin tres telefon.” Segun Ospino telefon i droga ta importante pa e detenidonan. “Ta e úniko manera pa kombatí fèrfelamentu. Pasobra aki no tin nada, apsolutamente nada di hasi.”
Oduber tambe ta bisa ku a ‘sak’é’ for di KIA pasobra e ker a pone òrdu. “Tin asina tantu kontrabanda ta drenta KIA. Tin imagen tambe di esaki. Ta difísil pa trata e problema pasobra e hendenan tin miedu. No solamente e wardadonan di prezu i e trahadónan di seguridat sino tambe e trahadónan mas haltu den e organisashon.” Oduber mes a bira impopular pasobra e tabata sospechá ku tabatin hende ta traha den posishon ku nan no a siña p’e. “Mi ta kere ku e diplomanan tabata falsu pero asina mi a pidi un investigashon mi mester a bai.”
Kaos
Minister di Hustisia Arthur Dowers sa ku ta gana plaka ilegal den e prizòn. Mi mester suponé ku e hendenan ku ta kulpabel di esaki lo ta kontentu si KIA keda un kaos. Meskos mi por imaginá mi ku nan ta preferá di mira esnan ku ke trata di drecha e kos aki, bai. Pero mi no ta kere ku berdaderamente nan tin e poder pa logra esaki.” Dowers ke trata ku e korupshon si. “Si nos no ta kapas aworakí pa eradik’é òf evit’é, e lo sigui dura hopi.”
Outor Jacqueline Geeve


text:
INSTRUKTORNAN DI MIAMI POLICE DEPARTMENT A START SESHONNAN DI TRAINING PA POLISNAN DI KÒRSOU
- font size decrease font size increase font size
Awe mainta a inisia na WTC (World Trade Centre Curaçao) e programa di training ku instruktornan di Miami Police Department ta duna na polisnan lokal. Un kantidat hopi grandi di miembronan di kuerpo polisial di Kὸrsou, inklusive di Politur i di ‘Bike Team’ ta partisipando na e training aki ku ta dura te ku Djamars 30 di September prὸksimo.
Apertura di e training awe mainta tabata na enkargo di Minister di Hustisia di Kὸrsou, mr. Nelson Navarro kende a mustra riba e importansha pa riba un base kontinuo sigui hañá training i sigui desaroya, algu ku ta na benefisio di e propio agentenan, pero naturalmente tambe na benefisio di Kὸrsou. Instruktornan di Miami Police Department enkargá ku e trainingnan ta Major Jose Perez, Sargento Antonio Regueira i Ofishal Francisco Liranzo. Tópikonan ku ta keda trata durante di e trainingnan ta entre otro: - investigashon kriminal, investigashon di homisidio, investigashonnan interno, asuntunan táktiko i estratégiko, servisio na turista, etsetera. Tambe ta bai tin ‘field training’, komo parti di e seshonnan.
E trainingnan aki a bira posibel danki na un koperashon estrecho entre WTC representá pa su direktor Sr. Carmelo Stefano, Sr. Humphrey Josefa MBA Presidente di Politur Kὸrsou i Jefatura di kuerpo polisial di Miami; tur e proseso aki a keda stimulá pa Minister di Hustisia di Kὸrsou, Mr. Nelson Navarro. Ta e intenshon pa Politur sigui ku e inisiativanan aki na bienestar di nos komunidat. Riba e kombinashon di foto athuntu un bista di inisio di e training i e instruktornan.


text:
DC Rappers ta graba vidioklep na Mangazina di Rei
Poko tempu pasá Ray Productions a graba un vidioklep pa Biblioteka Públiko Boneiru den e eksposishon di Mangazina di Rei. DC Rappers Dvaughn Martis i Christiano Nicolaas a kanta e kantika aki spesial pa e siman di buki pa mucha. E siman di buki pa mucha tin komo tema e aña aki “Anto?” (en toen?), kaminda muchanan ta siña tokante tempu di ántes.
Den e kantika “Bèk den tempu” e duo ta laga mira kon lesando buki nan por “bai bèk den tempu” i eksperensiá kon tabata ántes.


text:
Janine Rodriguez di Slachtofferhulp: ‘Un bon lider semper ta respeta bo mes, respeta otro...
Dia pa dia e ta dedica na su trabou cu e mes a sigura cu ‘no ta facil’ pero e ta stimel’e cu tur...
Annelien Tromp-Diaz: ‘Bida ta duna nos tur e posibilidad di ta un miho hende...
Annelien Tromp-Diaz ta lider di Scouting Aruba. Bon Dia Aruba a acerca Annelien pa conoce mas tocante kico ta inspir’e, su logronan, retonan y...
Noelia Khalil un hoben talentoso y inteligente; Cu pasion pa yuda hende y PA...
Noelia Khalil ta un hoben di apenas 27 aña di edad cu ta un medico profesional trahando na hospital di Aruba como un zaaldokter....
Aruba Ta Opina – Aruba ta perde su Status Aparte? (Episodio 1)
Nos a bay riba caminda pa puntra pueblo di Aruba kico nan ta pensa tocante finansa cu Aruba lo haya di Hulanda. Lesa e...
Aruba Ta Opina 2 – Ta bon pa habri frontera cu Merca?
Kico abo ta pensa?
Grace Maduro: Diferencia homber/muher no ta unico problema Aruba ta carece di liderazgo…
Redaccion di Bon Dia Aruba a acerca sra. Grace Maduro den cuadro di e entrevistanan cu nos a tene relaciona cu Dia Internacional di...
Bon Dia den conversacion cu: Randall Croes
Awe nos ta trecebo nos prome episodio di "Bon Dia den conversacion cu." Redaccion di Bon Dia Aruba den conversacion cu: Randall Croes, conocido...
Aruba ta Opina 3 – Flexibilisacion di trabouw, bon of malo?
Nos ta na caminda pa puntra Aruba kico nan ta pensa tocante un di Hulanda su requisito pa nos haya prestamo.
Shanon Croes di The Shack: “Conoce naturalesa por ta simpel pero e experiencianan ta...
Shanon Croes (41) a lanta ta explora e bario unda el a lanta. For di e mangelnan te Rooi Lamoenchi. Pos Chikito ta unda...
Conoce Ayrton Tromp: Di mucha inkieto pa un fotografo disciplina
Di un mucha inkieto cu tabata fada cu tur cos pa un di e fotografonan profesional mas pidi na Aruba. Ta papia aki di...


text:
Riba 27 òktober nos ta konmemorá fecha natal di Moises da Costa Gomez (Dòktor), arkitékto prinsipal di nos outonomia. Un resumen di e momentunan mas relevante di nos emansipashon polítiko.
Historia di nos outonomia polítiko no a start ku Statüt i sigur no na 10-10-10. Ta un proseso di múltiple etapa den tempu. E promé ta 22 novèmber 1869 ora Généreux de Lima, Hudiu i e promé hende di koló den Koloniale Raad, ta lansa un petishon pa derechi di voto pa Kòrsou ku ta keda rechasá pero ta kapta hopi atenshon.
Na 1895 Abraham Chumaceiro, tambe Hudiu ta publiká: “Zal het Kiesrecht Curaçao naar het kannibalisme voeren?” proponiendo un sistema elektoral limitá. Chumaceiro ta fulminá kontra di un ámtenar Protestant haltu ku -basá riba e petishon di de Lima- a bisa ku Hudiunan no ta konfiabel, ku ningun hende muhé ta sirbi i ku e derechi di voto pa e mayoria pretu i Katóliko lo kondusí na adorashon di dios falsu, relashon seksual ku animal i kanibalismo.
Hudiunan a hunga un papel importante den nos proseso pa outonomia: Sr. Chumaceiro (r), Sr. de Lima (d).
Na 1924 Curaçaosche Vrijheidsbond, un asosashon ku tabatin komo meta pa sali na vanguardia di interes di Kòrsou, ta manda Reina Wilhelmina un petishon pa outonomia interno kua tabata kontené un plan detayá pa derechi di voto limitá pa Kòrsou.
Desèmber 1934 Dòktor ta promové ku: “Het wetgevend orgaan van Curaçao”. E mesun luna e ta yega Kòrsou i huntu ku Iglesia Katóliko ta lanta Curaçaosche Rooms Katholieke Partij (CRKP) pa bringa poder protestant i kolonial dunando e masa Katóliko mas poder via derechi di voto universal. Na aprel 1938 ta disolvé Koloniale Raad. Ta krea nos promé Staten di 15 miembro gdi kua 5 tabata apuntá pa Gobernadó i 10 skohé dor di voto popular di hende hòmber ku un salario mensual di por lo ménos 100 florin, sin debe di belasting i minimal 7 aña di enseñansa primario amplio.
Kon mester a sigi, a bira un punto di kontroversia. Iglesia Katóliko a haña ku Dòktor tabatin muchu purá prinsipalmente empoderashon di hende muhé. Segun Pater Radulphus: “ku tur hòmber mes, Dios sa, kòrda hende muhé”. Esaki a pone Partido Demokrat (DP) lanta (1944) i Dòktor kibra ku Iglesia (1948) i lanta Partido Nashonal pa logra outonomia.
Dòktor tabata e intelektual ku tabata kere den nogosashon. Despues di Guera Mundial ll e a presentá su “Proeve van een grondwet” ku ideanan mas inovativo ku asta e konstitushon Hulandes. Momentonan importante den nos proseso di outonomia di 1943-1954 tabata representashon di nos pais den Raad van Advies Extraordinario di Hulanda na London durante di guera, instalashon di Komishon di Outonomia enkargá ku petishon pa outonomia i nos promé minister Plenipotensiario na Hulanda.
Na 1949 a tuma lugá e promé elekshon a base di derechi di voto pa tur hòmber i muhé. A instalá e promé Gobièrnu (Regeringsraad) ku responsabilidat ministerial pa kada miembro. Na 1951 e konstitushon yamá Interim Regeling a drenta na vigor kreando desentralisashon i e promé Konseho Insular. 1951 ta konsiderá e momentu ku nos a realisá outonomia interno. Na desèmber 1954, Statüt, e dokumentu ku a kaba di seya i kompletá nos outonomia interno, ta keda firmá.
Manila, Filipinas


text:
Skèn outo
Hopi kaminda ta skèn outo. Pero tiki por interpretá e skèn korektamente tambe.
Ora skèn bo outo, e ta duna un code ku ta indiká den kua parti dje outo tin fayo. Podisé e code ta indiká fayo den bo transmission, pero nan no por splika bo presis kiko te problema einan. Bo mester sa lesa, interpretá i solushoná resultado dje skèn. I ta p’esei nos tei, aki na HATC!
Di kon ta bon pa skèn bo outo?
Prevenshon
Inspekshon regular pa chek kondishon general di bo outo ta prevení gastu imprevisto ku hopi bes no tabata ni nesesario.
Si por ehèmpel e skèn indiká ku coil mester kambia bo tin tempu ainda pa planeá ki dia bo ta kambi’e. Tambe bo por disidí si bo ta laga nos mes hasi esaki òf no.
No keda na pia!
Ku skèn regular ademas por bestèl piesa ku mester bin di afó na tempu, ya bo outo no ta keda pará.
'Storing'
Meskos ku den bo kòmpiuter di kas, por surgi fayo den esun di bo outo. Tin bo ta mira. Otro podisé no ta sende niun lus den bo dèshbort, pero e ‘storing’ nan aki ta slo e kòmpiuter i stroba bo outo funshoná optimal. Evitá esaki, laga nos hasi inspekshon maske ta un bes pa aña pa ‘clean’ bo ‘data network’.


text:
Cuerpo Policial ta informa:
Atracoteam a detene grupo cu tabata planeando un atraco.
Awe mainta y durante siman cu a pasa Atracoteam tawatin diferente entradanan hudicial entre otro na dos cas den bario na Parkietenbos i Nuñe.
E sospechosonan deteni ta di inicialnan:
Y.M.Z.L., W.J.V.R., J.C.F.A., R.A.B.E., A.M.M.M., A.G.R.R.E.
Edadnan di e 6 sospechosonan ta varea di 22 pa 36 aña y tur ta di nacionalidad Venezolano.
Durante un di e entradanan hudicial a confisca un revolver.
Cu detencionnan aki atracoteam ta soluciona 4 caso di atraco cu a tuma luga den lunanan di Mei, September y November.
Mirando cu nan tawata planeando un otro atraco no por a risca y ministerio publico a opta pa duna orden pa detene e sospechosonan aki.
Mester bisa cu e personanan deteni ta wordo considera sumamente peligroso y ta pesey a hasi uso di e team di aresto y otro departamentonan special di Cuerpo Policial.
No ta descarta cu mas detencion lo cay.
Pa Cuerpo Policial por resolve mas caso cu cooperacion di e pueblo di Aruba. Esaki ta hopi importante pesey nos ta pidi si bo tin cualkier informacion jama nos tiplijn: 11141.


text:
Durante e Proyecto a tuma luga firmamento di e protocol entre Directiva di Stichting Enseñansa Profesional Basico (SEPB) y Dienst Publieke Scholen (DPS). E protocol aki tin un duracion di mas of menos 1 aña y su meta ta pa trece un miho flujo entre EPB y EPI, cu ta resorta bou di DPS.
Opleiding
E 12 opleiding nobo ta forma parti di 4 sector y cada sector tin 3 diferente nivel di opleiding.
Actornan
E actornan principal den e trayecto aki ta e docentenan di EPB y EPI cu den e aña nos dilanti lo forma parti di un trayecto cu lo contextualisa y introduci e 12 opleiding di e structura di cualificacion nobo pa Enseñansa Profesional na Aruba, e asina yama “ABO-kwalificatiestructuur” basa riba e situacion y necesidad di Aruba.
Lo haci esaki bou guia di e Adviesbureau CINOP cu na luna di januari/februari 2022 lo regresa Aruba pa duna training y hiba combersacion cu diferente actornan. Departamento di Enseñansa Aruba lo dirigi esaki hunto cu e stuurgroep. E stuurgroep ta consisti di Directiva di Scol, Dirigente di Scol, Inspectoria di Educacion Profesional y Departamento di Enseñansa Aruba.
Actualmente DEA ta sigui reuni semanalmente cu e actornan principal di e proyecto y dos biaha pa luna ta reuni cu e stuurgroep y kerngroep.
Mas informacion por haya riba e pagina web di DEA.


text:
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020.
Na vispera di e Weganan Olimpico 2020, e aña aki celebra na e ciudad di Tokyo, Japon, Comite Olimpico Arubano kier a introduci e pre-seleccion di Aruba cu ta den pleno preparacion pa dicho weganan. Tur e atletanan den e pre-seleccion ta buscando un posibel clasificacion pa e Weganan Olimpico 2020.
Nos ta introduci nos di tres atleta cu ta Kyra Hoevertsz di e deporte di landamento artistico(Aruba Aquatics Federation, AAF)


text:
ORANJESTAD, Aruba: Crown Furniture & Electronics a tene su campaña di “Like & Share” riba media social cu ta birando exitoso. Participantenan por gana diferente premio cu campañanan di Crown y e biaha aki cu e campaña “Like & Share” riba Facebook por a gana un airco. Pa por participa y gana, participantenan mester a “Like & Share e pagina y di biaha nan tabata comenta pakico nan mester bira e ganado.
Fina Chayadi no a pensa dos biaha y a “Like & Comment” riba e pagina di media social di Crown Furniture & Electronics. Team di Crown a gusta e comentario di Fina Chayadi, kende a bira e ganado di e airco di 18 mil BTU. “No rindi y bo tambe lo por bira un ganado”.
E biaha aki Fina Chayadi tabata e feliz ganado, pero abo tambe por gana cu un di nos campañanan. Sigui nos campañanan riba media social y participa pe premionan cu tin. Crown Furniture & Electronics ta invita henter e pueblo di Aruba pa participa y gana premionan fabuloso!
Crown Furniture & Electronics a sirbi riba 60 mil cliente den e ultimo decada y awo ta cla pa sigui brinda mas y miho servicio di dialuna pa diasabra entre 9’or di mainta te cu 8’or di anochi, mientras cu riba diadomingo e ta habri di 10or di mainta pa 2or di merdia. Crown Furniture & Electronics a bira masha popular pa su formula di duna 25% di descuento riba compra cash, espacio pa paga den 6 luna sin interes y sino un posibilidad pa paga den 24 luna di tempo.


text:
Kralendijk – Diputado Nina den Heyer ta preokupá tokante e echo ku ministerio di Asuntunan Ekonómiko i Klima ta tarda pa tuma un desishon tokante un proposishon di invershon ku e Kompania di Awa i Koriente di Boneiru (WEB Bonaire NV) a entregá. E plannan di WEB lo kondusí na tarifanan di koriente mas abou pa suidadanonan i empresanan.
‘Na aña 2019 a presentá e proposishon na e ministerio. Nos ta dos aña mas leu i te ainda nan no a tuma un desishon. Entretantu komo konsekuensia di preis di petroli e tarifanan a subi drástikamente. Esaki no tabata nesesario si nan no a keda hiba konsulta sin fin tokante e proposishon di WEB. Mi ta hopi desepshoná den e gabinete akí ku te ainda no a kumpli ku e inisiativa di WEB, ku tur e konsekuensianan negativo ku esaki ta trese kuné pa komunidat boneriano.’
Diputado Den Heyer ta enfatisá ku e plan di WEB ta kompletamente den liña ku maneho di gabinete: ‘Gobièrnu hulandes a primintí di lo traha riba redukshon di kosto di bida, pero den kuadro di e diskushon tokante klima nan ke tambe pa produkshon di energia bira sostenibel. TweedeKamer asta a aseptá un moshon pa esei, den kua tin pará ku gabinete mester pone e medionan nesesario disponibel pa esaki. Tòg nada no ta pasa. Di e manera akí atrobe mas hende ta resultá bou di e límite di pobresa.’
Pa motibu di oumento di preis di petroli e tarifa di koriente na Boneiru for di yanüari 2020 a subi ku 25%. Por atribuí esaki totalmente na e problemátika (internashonal) di kombustibel, sino WEB lo por a implementá un redukshon (leve) di e tarifa. Debí ku pa motibu di e demanda ku ta oumentando, mester importá kada biaha mas petroli – i petroli mas karu -, e subida di tarifa lo kontinuá. Ehekushon di e plan di invershon di WEB, kompará ku e tarifa aktual, ta kondusí na un bahada paso pa paso di asta 50% na aña 2030. Si pa mas tardá na luna di òktober no logra un akuerdo ku e ministerio, WEB ta hañ’é obligá di invertí den kombustibel fósil, loke netamente lo tin un efekto negativo riba e tarifa.


text:
Geplaatst op 12 December 2019 dor di Ministerio Asuntunan General i Promé Minister
WILLEMSTAD – Durante di un rueda di prensa ekstraordinario djaweps 12 di desèmber 2019, Promé Minister Rhuggenaath a dirihí palabra na komunidat komo reakshon riba akontesimentunan di último siman relashoná ku Girobank. Gobièrnu di Korsou, konsiente di e impakto riba komunidat i e inseguridat i angustia ku esaki ta trese, ta dediká na atende esaki huntu ku Banko Sentral ku urgensia i di un forma diligente ku bienestar di komunidat na mente.
Ya Konseho di Minister a bin ta trata e tópiko den último simannan i for di djamars a sinta ku diferente stakeholders pa resolvé un ke otro riba término kòrtiku. Konseho di Minister a lanta un komishon di eksperto pa konsehá riba sektor bankario, ku ta inkluí e kaso di Girobank. Apesar ku Gobièrnu i komunidat di Kòrsou mester enfrentá diferente reto pareu, ta keda boga ku ta di gran importansia pa netamente aworaki hinter pais mantené trankilidat den e tempunan difísil i sigui wak padilanti pa yega na e mihó solushonnan pa Kòrsou.
Debí na diferente suseso den fin di siman, e desaroyonan rondo di Girobank a aselerá, i e moratorio konvoká pa Banko Sentral ta un akshon konforme normanan internashonal pa hasi posibel ku sigur 93% di e kreditornan, ku tur probabilidat, lo por dispone bèk di nan sèn mañan, esta djabièrne 13 di desèmber, te na un montante di 10 mil florin di loke nan tin depositá na Girobank. Manera anunsiá dor di Banko Sentral tur montante nobo ku subi kuenta di un kliente na Girobank tambe lo keda disponibel. Mientras tantu, Gobièrnu ta fasilitá pa atendé ku e kreditornan ku tin montantenen riba 10 mil konfiá na e banko, anto atendé na un forma debido ku kompania i entidatnan ku tin deber na terser, por ehèmpel na empleadonan.
Promé Minister a enfatisá ku vários di nos retonan aktual ta eksihí tempu pa atendé korektamente i pues ta hasié imposibel pa por solushoná tur kos den un tiru. Gobièrnu su kompromiso ta pa hasi tur loke tin na su disposishon, karga su responsabilidat i sigui atendé esaki tambe di forma diligente i urgente di dia i anochi. El a remarká ku ningun entidat ta para riba nan mes den un komunidat, ni niun persona riba su mes, p’esei ta hasi un apelashon mas riba kompromiso di komunidat pa keda trankil i sostené otro i pa riba retnan sosial i di komunikashon no krea pániko adishonal.


text:
Kon Bo Ta Siña Bo Yu Trata Ku Sèn?
Muchanan ku siña trata ku sèn na un edat yòn ta disfrutá di e benefisiosonan di esaki pa restu di nan bida. Esaki ta un tarea hopi importante pa mayornan. Pero kon bo ta hasi esaki?
Aki nos tin un lista p’abo kon bo por hasi esei:
- Trata na kuminsá duna bo yu zakgeld for di aproximadamente 7 anja
- Pensa kuantu sèn bo ke kuminsá dun’e. Bo por kuminsá ku por ehèmpel Nafl. 1,00. I despues bo por subié kada aña ku entre Nafl 0,30-1,00. Te ku e hasi aproksimadamente 12 anja
- Sòru pa regularidat. Dunele kada bes riba un dia i ora stipulá den luna.
- Duna semper sèn kèsh
- Ora e sèn kaba ela kaba. E tin ku warda te ku e siguiente momento ku ta stipulá pa e hanja zakgeld
- Traha afsprak kon/pakiko e sen ta wòrdu usa
- Palabra ku e yu kuantu di e zakgeld e ta spar
- No usa e zakgeld komo rekompensa pa algu ku e yu a hasi bon
- Laga e yu spar pa un meta. Ta mas bunita si e yu sa pakiko e ta spar anto kuantu e tin mester pa jega su meta


text:
KRALENDIJK – Mas o ménos kuatershen hende djárason anochi a kana den un marcha di silensio pa Ferry Bakx. E polis a fayesé 17 di ougùstùs ora ku a tir’é durante di un persekushon.
“Mi no tabata konos’é masha bon”, un señora ta konta. E ta para warda na stadion di Kralendijk kaminda un djis e marcha di silensio ta sali. “Pero djis algun dia promé ku el a muri mi a papia kuné basta ekstensivo. Tokante su trabou.”
Ta e trabou ei tabata fatal p’e: awe eksaktamente un siman pasá el a fayesé. E plan pa un marcha di silensio a lanta djárason meinta. “Nos a haña ku algu mester sosodé, Mimoun Himmet, amigu di Bakx i un di e organisadónan di e marcha ta bisa. Ko-organisadó Marijke Knol: “Nos a regla tur kos den un ora. Tur hende a koperá. E asistensia tabata enorme.
Pa banda di 9 or e grupo ta kuminsá move. Amigu, kolega, hulandes, bonerianu, koredó di motersaikel, mucha. Hopi di nan tin un bela den man.
Silensio
Ta ketu. Kant’i kaminda hopi hende ta duna nan rèspèt. Hende den restorant ta pone nan kuchu ku fòrki abou un ratu. E desfile ta yena Kaya Grandi kasi di punta pa punta. Niun hende no ta papia. Ta laman so ta ronse den fondo.
Mas o ménos un ora despues e marcha ta yega warda di polis. Ta pone flor i bela serka e lugá pa konmemorá Bakx. Hefe di kuerpo suplente Jose Rosales i hefe di kuerpo suplente Simone Steendijk ta risibí e kondolensianan. Despues ta ketu pa dos minüt mas. Un silensio ku ta kibra ku un aplouso grandi.
Periodista Bubui Cicilia a kana den e marcha. “E kos aki ta toka henter pueblo. Ora mi a tende e notisia mi a pensa ‘No por ta, no por ta.’ Mi a shòk di bèrdè mes.”
Inimaginabel
Representante di Reino Gilbert Isabella tambe ker a duna su kondolensia personalmente. “Mi ta haña inimaginabel kiko a pasa, Mi konos’é espesialmente pasobra komo polis e tabata kompaña delegashonnan. Pero poko tempu pasá mi mester a pasa buska algu serka dje. E ora ei nos a para papia un ratu. Ta bunita ku awe nochi tin asina tantu hende presente.”
Esei hefe di kuerpo suplente Rosales tambe ta haña. “E impakto riba e kuerpo di e loke ku a sosodé siman pasá ta masha grandi mes”, e ta bisa. No ta algu ku bo por lubidá asin’asina. Mi tin masha rèspèt pa e koleganan ku ta bin traha.”
Malechor
Un polis den un T-shirt spesial, un homenahe na Bakx, ta seka un lagrima ora puntr’é si e ta logra traha ainda. “Si i nò”, e ta bisa. “Nò pasobra e ta hasi doló i si, pasobra mi ke pa kue e malechornan”
Rosales tambe ta te ora kue e malechor e por sosegá. E ta satisfecho kon e investigashon ta kore awor. Pero e ta hasi un apelashon urgente tambe na un i tur ku sa algu di e kaso. “Yuda nos. Konta nos, maske ta anónimamente.”
E kremashon di Ferry Bakx ta djasabra atardi na Hulanda. Por sigui e kremashon na Boneiru via live stream.
Outor Janita Monna


text:
Nos ta hopi kontentu pa anunsiá ku nos a inisiá un koperashon ku Michiel van Bokhorst i ku nos lo sigui oponé e desaroyo na bachelor beach. “Nos poblashon lokal i nos futuro generashonnan mester por gosa di nos playanan!”
Nos ta warda riba reakshon di Kolegio Ehekutivo, miéntras nos ta sigui buska firma pa para e desaroyo.
YUDA NOS:
* firma e petishon na AVAAZ, mira e lenk riba e grupo di Facebook Bachelor Beach /Playa Forni Kalki Development
* kompartí e lenk riba Facebook, Twitter otro medio sosial
* buska un kopia di papel di e karta i lista di firma na Bonaire Human Rights Organization [Kaya Libertador Simon Bolivar 26]
* KONTA OTRO DI E DESAROYO, yuda nos konsientisá mas hende tokante kiko ta pasando.
ECHONAN & SUGERENSIANAN:
- Nos por bisa ku djadumingu 3 di òktober tabatin un kantidat rèkòrt di outo na Bachelor Beach! Playa Palu di Mangel, Te Amo tambe tabatin hopi outo i hende. Nos por konkluí: Nos poblashon lokal i turistanan ta gosa “AS IS”. Dikon kambia????
- Por usa plaka i trabou pa otro proyekto ku prioridat haltu [pa menshoná algun: sera e burakunan mas grandi den kaya, iluminashon di E.E.G. blvd, stashonamentu .. spesialmente na hòspital….hopi mas ainda ..
- Parke pa hunga lo ta hopi bon den bario .. no ta nesesario na playa
- Wifi den tur Sentro di Bario na lugá di na Bachelors Beach
- Por duna pèrmit na un trùk di pan: benta di pastechi, djònikeik, awa di tamarein, awa di lamunchi etc. … na Bachelor Beach (turistanan por gosa di snèk lokal)


text:
Aruba Bank ta felicita Rimshot Drums Aruba cu recital virtual exitoso
Oranjestad – 30 di november 2020: Aruba Bank ta orguyoso di a forma parti di e recital virtual di Rimshot Drums Aruba, cu tin como meta pa stimula hobennan pa desaroya talento di hobennan den musica.
Door di situacion actual di Covid-19, e recital cu anualmente ta wordo haci den estilo di un evento mester a wordo transforma den un recital virtual. E recital a consisti di diferente presentacionnan di studiantenan di e skol. Cada studiante a scoge e cantica cu nan tabata desea. Na final cada studiante a ricibi nan certificado di nan logro pa 2020.
Aruba Bank ta contento di por a yuda haci e recital virtual aki posibel y uno exitoso. Nos ta sostene actividadnan cu ta yuda haci nos comunidad uno miho y ta crea un impacto positivo.
Pabien Rimshot Drums Aruba cu boso recital virtual cu tabata uno exitoso.


text:
Konsumidónan ta pagando mihó tino riba prèisnan den supermerkado
Mas y mas hende ta skohiendo produktonan di marka B riba produktonan di marka A. Banda ku kalidat di e produkto marka B no ta diferenshá di esun di marka A, e produkto B ta mas barata. Esaki a keda konkluí despues di a evaluá resultadonan di e proyekto “komparashon di prèis” ku Unkobon, FtpKB ta organisá mensualmente riba instrukshon di e Ministerio di EZK. E proyekto komparashon di prèis ta tin influensha riba dos di kada tres konsumidó na momentu di hasi eskoho ora di hasi kompras.
Tambe e proyekto ta tin influensha riba loke e supermerkadonan ta tin pa ofresé. Mas y mas supermerkado ta dunando e konsumidó e oportunidat pa skohe entre un produkto karu y esun mas barata. Konforme nan hasi esaki nan lo subi di puesto riba e lista di e komparashon di prèis. E lista aki ta indiká kua supermerkado tin e makutu ku e 60 produktonan básiko mas barata.
E konsumidó por nota esaki mesora riba e lista aki. Esaki sinembargo no ta nifiká ku tur e 60 produktonan ta mas barata na e supermerkado aki. E konsumidó konsiente ta konsultá e datonan detayá di kada supermerkado riba e web site www.unkobon.org.
Tambe a resultá for di e evaluashon di e proyekto “komparashon di prèis” ku kasi tur konsumidó regularmente ta bishitá mas ku un supermerkado. Tres kuart di e konsumidónan asta ta bishitá tres of mas supermerkado ku regularidat, pa hasi nan kompras.


text:
HILVERSUM – Ta bai sali un buki di prenchi tokante e bida di e héroe di movementu di resistensia kurasoleño di Guera Mundial II George Maduro. E buki ta pa mucha di skol i e ta sali kuminsamentu di e próksimo aña di skol.
Eskritor di sena Jan Kragt: “Maduro tabatin masha hopi kompashon pa su próhimo. Den e prizòn na Saarbrucken e bòmnan tabata kai riba e prizòn. E murayanan a basha ‘den i tabatin prezu bou di e restunan di demolishon. Su amigu Oncko, ku ken e tabata sera den e prizòn, a bisa: George nos mester hui awor. Pero e di: promé nos mester yuda e hendenan aki ku ta drumi ei bou ta grita. Anto despues a ser’é atrobe. Si den e sirkunstanshanan aki bo tin tantu kompashon pa un otro hende, bo ta un hende eksepshonal.”
Konfrontashon
Ounke ku e buki di prenchi ta pa mucha for di dies aña, Kragt no ta evitá e konfrontashon ku fèrdrit di guera. “Mucha no ke un relato infantil i lif. El a muri na Dachau i tabatin hopi kadaver einan. Ainda nos no a pinta esaki, pero sin duda nos mester mustra algu di esaki, pasobra ta asina e historia ta. Muchanan di awe a kustumá ku un ke otro ku e gamenan ku nan tin ta hunga. Nos ta saka buki di prenchi edukativo, ke men nos ta pinta diferente, pero nos ta mustra e historia si manera e tabata.”
Investigashon
E buki ta un edishon di fundashon Eureducation i ta un proyekto huntu ku Madurodam i fundashon Cultuurkameleon. E fundashonnan ei ta koperá entre otro ku e investigashon di e kurso di bida di Maduro.
Kragt: “Mi tin hopi informashon for di e Instituto Hulandes pa Historia Militar, nan ta warda e kosnan ei bon. Saskia Luckmann-Meijer di Cultuurkameleon a fia hopi buki i a pone nan disponibel. Archivo Nashonal di Kòrsou tabata sa yen di kos chikí chikí interesante ku nos a inkorporá den e relato tambe.” Luckmann-Meijer a papia ku e biografo Kathleen Brandt-Carey, ku Maduro su famianan. Tambe el a haña akseso na un kantidat di karta ku Maduro a skibi.
Su bida
George John Lionel Maduro a nase na 1916 na Kòrsou. Ku dies aña su mayornan a mand’é Hulanda. Den Segundo Guera Mundial Maduro a kue fama komo òfisial di reserva. El a inventá un trampa di guera ku a pone ku e ehérsito por a konkistá Villa Leeuwenbergh na Leidschendam riba alemannan. Durante e resistensia Maduro a yuda piloto aliado hui. Na final alemannan a gar’é i e Yu di Kòrsou a fayesé na e kampo di konsentrashon Dachau.
Despues di su morto, na 1946 a nombra Maduro Kabayero den Orden Militar Willem. Despues di guera Maduro su mayornan a pone plaka disponibel pa e siudat miniatura Madurodam, ku a habri na 1952. For di e tempu ei Madurodam a kolektá 32 mion euro pa metanan karitativo.
Outor Pieter Hofmann


text:
Dos detenshon relashoná ku kaso di atrako.
KOMUNIKADO DI PRENSA 329 / 2021
25 sèptèmber 2021
Dos detenshon relashoná ku kaso di atrako.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku investigashon den e kaso di atrako ku dia 8 di sèptèmber último a tuma
lugá riba un minimarket riba Kaminda Hensley Meulens, polis a hasi dos detenshon.
Djasabra 25 di sèptèmber 2021 alrededor di 11.25’or, personal di Tim di Atrako den
koperashon ku Tim di Aresto, a tene entrada hudisial na un adrès na Zuid Popo i einan a
detené e hòmbernan sospechoso:
N.J.G. di 16 aña di edat;
D.H.Ph. di 26 aña di edat, ámbos nase na Kòrsou.
Durante di entrada hudisial na e mesun adrès a konfiská vários artíkulo ku ta di importansia
pa e investigashon.
Alrededor di 11.55’or a detené na e kas na Zuid Popo ei, e hòmber sospechoso S.R.R.W di
31 aña di edat nase na Afrika pa violashon di lei di opio.
A presentá e trio dilanti di un fiskal ouksiliar ku a ordená su enkarselamentu pendiente di
mas investigashon.


text:
Departamento di Aduana, cumpliendo cu Kiesverordening articulo 40, ta anuncia na tur su
clientenan cu dia 22 di september oficinanan di Aduana, containerpoort y poort di Vrije Zone
lo ta cera for di 11.30 AM.
Den caso cu tin mester di servicio di Aduana riba diabierna ta conseha tur cliente pa pidi
servicio di Aduana prome cu diahuebs. Departamento di Aduana lo trata na juda mas cliente
cu ta posible a base di “first come first serve”.
Tur servicio pa clientenan y publico en general lo continua normal riba dialuna 25 di
september for di 7.30 or di mainta.
Departamento di Aduana Aruba ta gradici tur su clientenan y partnernan pa e comprencion y
cooperacion.


text:
WILLEMSTAD – Relashoná ku e entradanan hudisial ku a tuma lugá awe mainta trempan alrededor di 6’or na Kòrsou den e bario Ser’i Fortuna, Radio Live 99.9 FM ta disponé di e informashon ku Atrako Tim i e Tim di Aresto kompañá pa reshèrshinan di Boneiru a logra detené un hòmber relashoná ku e kaso di atrako ku a tuma lugá na Divi Flamingo Casino, kaminda a bai ku mas o ménos 85 mil dòler. Reshèrshinan di Boneiru huntu ku koleganan di tim di aresto i atrako tim aya na Kòrsou a sigui traha duru despues ku no a topa ku e sospechoso awe mainta durante e entradanan hudisial. Mas lat alrededor di 8:45 e sospechoso a bai entregá su mes na warda di polis. Ta trata di e hòmber di inisialnan C.S.A.S. di 26 aña di edat.
A presentá e sospechoso dilanti un fiskal ousiliar ku a ordená su enkarselamentu, pendiente di mas investigashon. Probablemente e sospechoso lo wòrdu transportá pa Boneiru mirando ku e kaso di atrako a tuma lugá riba suela Boneriano.


text:
KRALENDIJK – Jeffrey Levenstone komo suidadano Boneriano ta bisa ku despues di e reunion di Konseho Insular ku a wòrdu yamá pa atendé ku e rapòrt tokante di presunto violashon di integridat den kolegio ehekutivo, mi a skucha òf wòrdu informá di diferente kombersashon ku ta ser hiba riba e tópiko aki. Dor di esaki mi ke tuma tempu i bolbe splika mi pensamentu al respekto. Mi ta hasi esaki pasobra ta kla pa tur hende ku ta trata aki di un kaso di ‘asesinato di karakter’. Manchamentu di nòmber di hende dor di krea un persepshon pafó ku un persona ta korupto, ku metanan klaramente polítiko.
Mi ke reafirmá ku e rapòrt en kuestion, no ta duna indikashon ku tabata tin algu kastigabel ku a tuma lugá. Bayendo den detaye di esaki nos mester bisa ku no tabata tin kaso di tumamentu di plaka tampoko. Pues e úniko kos ku e rapòrt ta bisa ta ku e diputado enkuestion mester ta mas kouteloso.
Ban awor pa e kaso spesífiko. Kiko a pasa. Nos tin un stadion na playa ku no ta kumpli ku reglanan establesé pa por akapará weganan di índole internashonal. Banda di esaki e braketnan ku ta karga e lusnan ta den situashon deplorabel i peligroso pa deportistanan i otro usuarionan di Stadion. Gobièrnu di Boneiru tabata na altura tambe ku tin medionan finansiero na Fundashon Wega di Number Boneiru, ku ta legalmente destiná pa invertí den infrastruktura deportivo. E úniko kos ku tabata falta ta push di parti di e aparato gubernamental pa esaki wòrdu realisá. Esaki no a tuma lugá. No opstante reunionnan i palabrashonnan hasi, e situashon a keda meskos. James Kroon komo un diputado ku ta realmente ta kana ku su pueblo, ta disidí di bula den e proseso pa pone esaki kana. No pa James Kroon ni pa James Kroon haña nada ni bou di mesa ni riba mesa pero pa kontinuidat di deporte riba nos isla. Bo por imaginábo pueblo, ku un diputado ta saka su garganta pa logra kosnan pa su pueblo i ta sali algun persona ku no ta hasi nada positivo pa e isla aki, ta sali pidi pa sakrifiká James Kroon. Pa sakrifiká e úniko diputado ku realmente ta para pa su pueblo i ku ke mira proyektonan wòrdu kristalisá pa su pueblo por ta mihó.
Laga mi sali fo’i e punto di bista ku nan no sa mihó. Manera Semper nan a sali ku meta pa bati kibra i kaba ku e polítiko mandatario. E problema ku nos ta bibando sinembargo, ta unu hopi mas grandi ku James Kroon. Gobièrnu tin un problema di ehekushon. Un problema di hasi kos, un problema pa pone resultado. Ta pa e motibu aki gobièrnu ta sobra ya pa algun aña hopi sèn riba su presupuesto. Aña pasa esaki tabata mas ku 20% di e presupuesto anual. E dikon i pakiko di e problema aki, ta basa riba e dicho na ingles ku ta bisa; “All chiefs, No Indians” kombiná ku deskonfiansa interno. Tur hende ke ta sinta den kantor ta duna opdracht, bòshi hende ku tin kos di bisa sin ku esaki ta nan tarea i ningun ku ta ehekutá pa nos por mira e resultado. Hendenan ku ta kere eróneamente ku ora e palabrashon wòrdu traha e trabou ta hasi. Hendenan ku no ta konfia otro basa riba algu di redashi ku nan a tende etc.
Awor laga un hende splikami ta kon ta posibel ku tin asina tantu doló basa riba nesesidat den pueblo, anto gobièrnu ta sobra bòshi sèn riba su presupuesto. Esaki ta un problema serio ku no ta risibiendo e atenshon nesesario di parti di órganonan di gobernashon. Mi ta menshoná órganonan di gobernashon pasobra manera mi a splika, e problema aki ta muchu mas grandi ku kualke un persona. Efektividat di gobernashon i resultadonan na benefisio di pueblo ta prerogativo di tur órgano di gobernashon. No mester ta asina ku ta James Kroon so ta prekupa ku esaki. No por ta asina ku ta James Kroon so ta wori na momento ku no ta atendé dolónan di e pueblo aki ku e efektividat nesesario.
Si tur órgano di gobernashon lokal ta kana e mesun linea i ta prekupá pa e nivel di servisio ku nos ta duna na nos suidadanonan i ku ta para ku nos pueblo pa solushoná mas tantu posibel e dolónan eksistente, nos lo tabata hopi mas leu komo pueblo i lo bo no a tende na ningun momento ku diputado Kroon a pusha demasiado duru òf ku diputado Kroon no ta kana konforme prosedura etc.
Finalisando mi ke bisa: gobièrnu tin un problema serio ku ehekushon di palabrashonnan hasi, esaki ta algu ku mester tin atenshon di tur hende i no di James Kroon so. Esaki ta algu ku ta inakseptabel. Pues laga nos tur ban pone e enfoke riba e problema real ku ta falta di ehekushon. “Allchiefs, No Indians”.
Ora nos tin esaki bou di kòntròl, situashonnan manera esun ku a presentá aki, lo pasa pa historia. Ban kue e toro na su kachu!


text:
Vision di enseñansa y e importancia di meta nucleo
E vision cu kier alcansa cu e metanan ta: “Enseñansa cu sentido cu ta conduci na individuo consciente y na un comunidad solidario”
Cu e vision aki ta aspira pa yuda forma futuro cuidanano capacita pa enfrenta reto riba diferente tereno den bida y alaves crea cuidadano cu ta contribui na un manera positivo na nos comunidad.
Meta nucleo ta duna descripcion general di e contenidonan di enseñansa y ta indica locual ta aspira pa alcansa na final di scol primario. E metanan ta forma un instrumento primordial cu ta duna indicacion na cada maestro tocante e contenido minimal cu e mester ofrece na e alumnonan. E metanan nucleo ta consisti di tres componente: conocemento, habilidad y actitud. E metanan nucleo ta garantisa contenido di calidad y mas importante, contenido relevante pa nos muchanan na Aruba den un contexto autentico. E metanan nucleo mester conduci na alcansa e vision cu a stipula pa enseñansa na Aruba.
E areanan di formacion
Den enseñansa primario ta distingui 7 area di formacion y pa cada area a desaroya e metanan nucleo. Banda di e areanan aki tambe a desaroya e metanan nucleo general cu ta dirigi riba habilidadnan cu e bida moderno ta exigi (21st century skills).
E areanan di formacion ta:
Implementacion
E intencion ta pa introduci e metanan den fase. Asina a introduci e metanan di matematica den aña escolar 2017-2018. Awo ta turno pa introduci e metanan di e areanan idioma & comunicacion, unda ta trata e idiomanan Papiamento, Hulandes, Ingles y Spaño.
Por ultimo lo implementa e otro areanan cu ta hende & comunidad, ciencia y tecnologia, movecion & salud, formacion personal, arte y informatica.
Den e fase aki lo introduci e metanan den un forma holistico y integral den forma tematico. Naturalmente cu lo ofrece den cada fase recapacitacion na e maestronan pa loke ta trata e contenido nobo di cada area como tambe pa e parti practico, esta e didactica nobo cu e cambio ta exigi.
Cu e metanan nucleo aki ta aspira pa forma alumnonan cu ta miho prepara pa e retonan actual di bida diario, miho acoplacion entre scol primario y secundario, miho ekipa pa sigui un carera di estudio cu exito.
Pabien y un danki na tur cu a contribui na realisacion di e documentonan aki.
Pa mas information por consulta e “Kerndoelendocument Arubaans Primair Onderwijs”.


text:
Oranjestad – Den un conversacion cu Sr. Ady Thijsen parlamentario pa partido Mep e la duna nos di compronde cu e ta hopi preocupa cu e problemanan existente den nos pais.Principal mente ora mira con madatarionan ta tuma desicionnan cu tin consequencia grandi pa Aruba. Manera un y tur sa a tuma lugar un conferencia di Reino,Ministro Plasterk tambe tabata aki,tambe presente mandatarionan di Corsow y Sint Maarten.
E puntonan di agenda si bo pone atencion no ta puntonan cu tabata tin un seriedad cu nan. Thijsen ta sigi splica cu den e caso aki loke ta pasando den Reino y specificamente loke ta pasando aki na Aruba.
Sr.Ady Thijsen a sigi splica cu semper tin e creencia cu lo por traha hunto riba e tereno economico,social,husticia y otronan.
Den mas informacion Sr.Ady Thijsen a sigi amplia riba nos Player :